url: =Ki-et phatkikna pan kipuahphatna ah ~ Kap Za Khai :: ZOMI DAILY\nKi-et phatkikna pan kipuahphatna ah ~ Kap Za Khai\nposted on 15 March 2022 at 11:50 am Lomkholna: Article, Kapzakhai\nKi-et phatkikna pan kipuahphatna ah (Marka 11:12-18) ~ Kap Za Khai (Photoh)\nThupatna – Topa’ hong hehpihna leh hong makaihna tawh kum 2020 sung tawntung haksatna tuamtuam, gentheihna tuamtuam, ummawh loh a piang thu tuamtuamte sung panin cidam takin nuntakna theihna, masuan theihna i ngahtek manin Topa’ tungah lungdamko masa hang. Tu-in 2020 kum nusia in 2021kum thak sungah lut ta ihih manin mazop toh ding thu, nusiat ding thu tampi i nei a, i nuntakna tek mahmah ah zong ki-et phatkik ding thu leh kipuahphat kik ding thu zong tampi om ahih manin hih thului tawh thala khawm ciat ni ci-in kong zawn nuam hi. Hih Marka 11:12-18 sungah Jesuh ii nasep thu nih kimuthei a, theikung samsiatna (11:12-14) leh Jerusalem biakinn siansuahna (11:15-18) cihte ahi hi.\nKi-et Phatkikna Ding (Marka 11:12-14)\nMarka 11:12-14 sung leh Matt. 21:18-19 sungah Topa Jesuh in a gilkial ahih manin ateh ahing dildial theikung khat kiangah pai-in a gah a zon leh ateh lohngal a gah bangmah mu lo ahih manin theikung a samsiatna thu ahi hi. Hih theikung samsiatna thu tawh kisai LST khiatzia tampi om a, tuhun eite adingin bang thu hong phawk hiam cih tawm en ding hihang.\nThuciam lui Pasian’ kamsangte in theikung pen Israel mite gentehna in na zang den uh hi (Jer. 8:13; 24:2, 5, 8; 29:17; Mik. 7:1-2). Pasian mahmah in a suan theikung ahi Israel mite pen a puatham thute tawh kidimin etlawm mahmah napi’n a lungtang sung uah Pasian lungdamsak nading thu bangmah neilo uh ahihna lahna hi. Jesuh gilkial cih pen a pumpi taksa a kial takpi hi a, hih sungah limlahna bangin hileh Pasian in amah a lungdamsak ding gahphate Israel mite tungpan lunggulh cihna ahi hi. Hih theikung gah lohna leh samsiat ngahna tungtawnin thu thum en suak ding hihang.\n1. Biakna a tungtham etlawmna ciang bek thupi lo ahihna hong lak: Theikung ateh tawh kidimin hing dildial cih pen tua hun lai-a Judahte’ biakna hing dildial cihna lim ahi hi. Judah biakna pen Jesuh leitungah a om laitakin nasia mahmah, etlawm mahmah hi. Theikung a gah hun tung nailo a cih bangin tua hun laitak in leitungbup ading gupkhiatna nitang tung nailo ahih manin kha gam zing mahmah in Pasian minthanna ding a gah om nailo lai cih hi a, tua bang hitaseleh leitung gamte lakah Judahte biakna pen ateh hing dildial tawh hong kidim in khuavak bangin tangin, theihna, thupha ngahna, hamphat ngahnate ah khang mahmah hi.\nTheikung ateh tawh kidimin hing dildial cih a muh ciangin a gah nek ding lametna tawh Jesuh in theikung a etphei bangin Jesuh in zong Messiah lametna tawh kidimin biakna thahat mahmah Jewte kiangah amahmah hong ngiat ciangin, a lamet na bang loin Judah biakna pen gah nei vetlo, kha thu ah a sicip leh Messiah a nial ahihna na mukhia hi. Tua manin Jesuh in amaute a samsiat bangin Rome-te’ suksiatna hangin Judah mite pen leitungbup ah galtai in a kizeelkhia ahi hi.\nA gah nek dinga kiposak singkung pen a gah, gah loin ateh vive tawh hing dildial hangin man nei tuan lo ahih bangin leitungbup ah Pasian nasem dingin atuam vilvel in Pasian in a suan ngiat ahi Israel mite zong biakna thu bekah a hat mahmah uh hangin a sung uh ah kineih khemna, kha thu ah nungta loin biakna kiphatsak pihna bek nei uh ahihna, a lamet uh Messiah hong tung taktak ciang nangawn ah thusim hetlo, um het loin langpan ahihna, cih bangin a om uh ciangin Pasian’ muhna ah amau pen a tungtham biakna nei mite hong suak uh ahi hi.\n2. A kimuthei Khrih’ Pawlpi tuamtuamte kidophuai thu theihsakna: Leitungbup ah Khristian pawlpi tuamtuam om a, tua pawlpite in zong gah neilo theikung bat khak loh dingin kidop huaina thu hong theihsakna ahi hi. Pawlpi tampite in upna leh dinpih kician neilo pi-in a kiphut zong om uh a, Jesuh upna leh Khristian nuntakna ah naupang dinmun tawh hun bei-in a khangcing theilo dinmun ah a khawlcip pawlpite ahi zongin, Lai Siangtho tawh hi loin mimal kamsanna leh thusuak bek tawh a kalsuan pawlpite pen ateh hiang tam zihziah pongin a gah nei lo ahi uh hi.\n3. Theikung in Khristian mimal nuntakna kidophuai thu hong theisak: Khristian khatciat in tui kiphumna, pawl sung lutna, nekkhawm nekna, pawlpi sungah kihel in thalengal piakna, cihte pen muhtheih a pualam ateh hing zihziahte hilel ahihna theitelin gup ngahna ding ahih lohna phawk ding kisam hi. Hihte pen Adam le Eve-te in a pumpi uh kiseelna in a zat uh singteh bang hi. A tungtham cilesa mel teng a kiseel theih hangin a sunga mawhna dim lungsim leh a khasi-te Pasian maiah kiseelcip thei tuanlo hi.\nA gah gah ding kisam hi. Tuan lo hileh a tawntung sihna thuak ding hihang. Pasian tungah i mawhnate kisikna gah, Jesuh Khrih tungah upna ngah, i pianthakna sungah siangtho takpina gah cihte i lungsim sung leh i nuntakna sungah gahsak ngiat ding kisam hi. Tua bang gah, gah loin a minpua Khristian bekin i omom leh Jesuh samsiatna bangin Hell sungah tawntung kisia ding hihang.\nTopa Jesuh in theikung a samsiatna thu i et ciangin Jesuh in mi khempeuh kha thu ah a puatham etlawmna, kineihna, mihing lam pan thusehna cihte tawh kidim ding deih vet loin kha gah, gah hamtang ding deih ahihna kimuthei hi. I Pasian thu upna leh biakpiakna pen gah neilo theikung bangin a tungtham bekbek ihih khak leh ii kha nuntakna pen theikung bangin a sawtsawt ciangin keugaw in sicip ding hi. Kha thu gah neilo biakna pen biakna si ahi hi.\nHih a tunga thute in ei leh ei Pasian thu tawh kisai ah ahi zongin, biakna pawlpi tawh kisai ahi zongin, mimal kha thu tawh kisai ahi zongin ki-etphat kikkik ding kisam gige ahihna hong phawksak ahi hi. Theikung ateh hing tawh kidim zihziah khat pen a kimlepaam a Judah mite in a donkhak loh hinapi’n a gilkial Jesuh Khrih in a gah nek ding lunggulhna tawh lamet loh pi-in a va etphei ciangin theikung ading samsiatna thuakkha hong suak hi.\nJesuh in eite tung panin amah i it takpi ding leh i it bangin ama ading i nuntak takpi ding, piangthak takpi in Kha Siangtho tawh kidim ding, ama ading teci suah ding hong deih hi a, tua bangin i nuntak ciang bekin eite tung panin a lunggulh gah ne in amah na lungkim ding ahi hi. Tua manin theikung samsiatna thu tungtawnin tu-in i ngaihsut ding thu in ei leh ei ki-etphat ding, kha thu leh taksa thu ah dinmun koiciang om cih ki-ettel kik ding kisam cih ahi hi.\nKipuahphatna Ah (11:15-18)\nMarka in hih mun ah 11:12-18 sungah Jesuh in theikung a samsiatna leh biakinn a siahsuahna thute kizomin na gelh a, Israel mite ii mun khempeuh ah a kiamsukna leh a siatna uh leh lehdona thute a kizomin piang ahihna a lakkholhna ahi hi. A tungah gensa mah bangin theikung pen Israel mite etsakna hi a, biakinn cih pen Pasian leh Israel mite’ kizopna a laizang zungpi ahi hi. Pasian mahmah in a suan theikung ahi Israel mite in Pasian ading gah, gah lo uh hi. Pasian tawh kizopna ah Israel mite adingin a laizang zungpi ahi Jerusalem biakinnpi sungah thuman lohna, biakna zuautatna, kha dangtak lohna leh siatna vive tawh na kidim zihziah hi. Tua ahih manin Jesuh Khrih in agah gah lo theikung samsia in, a niin a siacip biakinnpi na siansuah in Pasian’ lungtuak biakinn zia na hilh hi (Isa. 56:7).\nPasian deihna ah ama’ biakinn pen minam deidan loin thunget theihna, amah kiphat theihna ding cih ahih hangin Judah mite in Pasian’ saptuam ngahna pen kiphatsak pihna in nei bek tham loin khat bek a neih uh biakinnpi nangawn sungah minam deidanna, sumkhekna ah golhgukna, summet bawlna, biakna kineihkhemna in zang uh ahih manin Jesuh in kih mahmah ahihna tawh nakpi-in na siahsuah ahi hi. Kha thu ah kisiatna pen mihing in ei’ theihna leh hanciamna tawh kilemtuah thei lo a, Pasian mahmah in hong phuahphat ciang bekin hoihkik thei ahi hi. Thomas Hale in a genna ah, Theikung etsakna mah bangin biakinn zong Israel mite etsakna mah hi, na ci a, kha thu ah lampial in a siacip Israel mite a phuahpha kik dingin Jesuh hong pai in hong phuahpha ahi hi.\nKi-etphatna pan Kipuahphatna Ah (11:15-18)\nJesuh Khrih in theikung a samsiat laitakin leitungbup ading gupna ni tang nailo in kha thu ah khuamial bang kee (theikung a gah hun hi nailo) in a om hangin, tuhun ciang leitungbup ah gupna ni a tang zawh kum 2000 valkhin thamtham ahih manin theikung khempeuh agah gah loh phamawh hita hi. Pasian’ itna gah, Jesuh Khrih upna gah, Kha Siangtho’ gah, thuman thutak gah, Khristian nuntakna gah cih bangin gah, tampi i gah ding hun ahi hi. Tua bang gah, gah ding hun laitakin gah neih sawm loin ateh vive bekbek tawh kidim thapai leh Pasian in hong pakta het lo dinga, samsiatna thuak ding hi.\nA beisa kumte sungah ei leh ei sumlepaai zongzo kisa in, innkuanpihte huhzo kisa in, biakna sungah piakhia zo kisa in, biakpiakna sungah kihelzo kisa in kingaihsun mah ding hanga, ataktakin tuate pen a tungtham ateh vive ahihna, kha tawntung nuntakna ngahna ding hong huh theilo ahihna phawk ding hihang. Pasian in eite hong it mah bangin amah in zong eite’ tung panin i it kik ding lunggulh ahihna phawk huai hi. Pasian pen eite tungah itna lunggulh in a gilkial thei hi. Tua bang laitakin eite in kha tawh kisai gah i neih ding, Pasian’ lungtuak pianthakna, kha mina, nuntakna i neih ding kisam ahi hi. Tua bang hi loin i sungah leitung nate bekbek lunggulh in kha thu peuhmah i thusim keileh Jesuh in biakinn a siahsuah bangin i lungsim kongkhakte hongin Pasian kisiansuah sak ding, Jesuh hong puahphat ding kiphal ding kisam hi.\nA piangthaksate ahi zongin, a piangthak nailote ahi zongin hun khempeuh ah ei leh ei ki-en phakik ding leh a kisam bangin kipuahphat ding kisam cih phawkhuai tek hi. Ei leh ei na khempeuh ah khangto kisa in ei le ei kilungkim mahmah laitak pen kha thu ah i kiat i kiam mahmah laitak kihi thei hi. Ateh hing vive tawh kidim in eilawm mahmahna pen kimlepaam ading ahoih a bat hangin Pasian in a gah bek lunggulh hi.\nAteh hing singkung khat a gah theihlohna zong a sungah lung tampi nekna hang hithei a, Khristian khat zong kha gah a gah theih lohna pen lungtang sungah Pasian mun pia loin leitung vaite bekbek in luah hithei hi. Pasian in a mite thupha sang ding bek tham loin Ama thu nuntakpih ding citak takin ama’ nungzuih hih ding, ama’ teci hih ding hong deih hi. Kum simin tua bang Pasian’ lungtuak dingin i nuntak theihna dingin ei leh ei ki-etphat ding kisam denden a, a kisam bangin kiphuatphatna tawh kalsuan ni ci-in tha kong pia hi. Amen. Kap Za Khai (Photoh)\nPrevious: Paak kiphah lampi hilo ~ Evan. Suangh Dal\nNext: Russia – Ukraine vai Update (March 15, 2022)\nPa Gin Za Tual (Buan khua, kum 38)\nSinlai gu bang hongzen lua e (Laitui pawisiim te tuahsiatna)\nUSA, Oklahoma pan Pu Huat Khai (Pimpih, Haunung) in hongnusia\nKa muhpak US Gamthu pawlkhat (30) ~ Awn Za Pau\nZomi Omlaisiah A Kipding ZYA Zuminn Lamkhawmni\nGenting Highlands pan aciahsuk Tour Bus khat tuahsia, ahawlpa liam\nNambat 11 leh Mr. George Floyd\nISIS te mithahna Video sungah akidawkzelpa pen London pan nahimawk


timestamp: atn

url: =Jackie Chan’ tangthu tomkim ~ Thang Khan Lian :: ZOMI DAILY\nposted on 3 October 2016 at 5:44 pm UTC+9:30 Lomkholna: Article, Thangkhanlian\nJackei Chan pen Victoria Peak, Hong Kong ah April 7, 1954 in piang hi. A pa’ min Charles Chan hi a, a nu’ min Lee-lee Chan ahi hi. A nu leh pa’n a suah cil in a min dingin Kong-sang Chan na phuak uh hi. Kong-sang Chan a khiatna in Hong Kong a piang a cihna hi. A suahna khiatna dingin a nu ki-at a, hong pian’ khiat in pound 12 bek pha hi. A nu leh a pa zawng lua ahih manin a nu’ ki-atna a sum beite siavuanpa tungah na ba uh hi.\nA nu leh a pa a zawn’ mahmah hangin sepna bel nei tuak uh hi. A pa’n Hong Kong khuapi a French embassy ah an huan nasep sem a, a nu’n mi inn ah nasem in sum zong hi. A neu a kipanin a pa’n zingsang thohbaihpih in, kungfu sinsak den hi. A pa’n kungfu sin leh thuak zawhna, hangsanna leh gamtatna khuahei kilawm hong sin ding hi ci-in ngaihsut hi.\nJackie Chan kum 7 a phak 1960 kum in a pa, Charles Chan Australia a Americate embassy ah an huan nasep ngah ahih manin a nusiat loh phamawh hi. A pa’n Hong Kong ah nusia leng kungfu mah sin zom thei ding a, China Drama Academy ah khum leng kum 10 sung hih sanginn ah drama sin thei ding hi cih zong ngaihsut khawm ahih manin Hong Kong ah nusiat san hi.\nJackie Chan in a sangkah sungin kungfu, circus lahna ding a kisin gymnastic nam khat ahi acrobatic kici, lasak leh lim kineih (acting) cihte sin khawm hi. A sangkahna ah a sangkahte pen Peking Opera ah lasak, limcin, acrobatic leh martial arts kidemna a kihel ding utte kahna mun ahi hi. A sangkahna ah thumang lote daan khauh mahmah kipia den a, a haksat mahmah hangin a paina ding leh a omna ding mun dang om lo ahih manin Jackei Chan kahto suak hi. Hih sangah a kah sungin pai khiat ding kiphal lo ahih manin a nu leh a pa tawh tam vei kimu lo uh hi.\nChina Drama Academy ah sang a kah lai-in amasa pen dingin, kum 8 bek a phak in Catonese movie “Seven Little Villian Fighters: Big and Little Wong Tin Bar” kici ah kihel hi. Tua khit a sawt loin tua sanginn a opera lasa “The Seven Little Fortune” kici sungah hong kihel hi. Hih sungah film tampi a a piah khawmpih a lawm hoih mahmah Samo Hung leh Yuen Biao zong kihel uh ahih manin lawm hoih mahmah hong suak uh hi. A sawt loin a thum un hong kipawl uh a, “The Three Brothers” hong kici uh hi. Jackie Chan hong picin khit nungin film action stunman (film sunga kilaina, mawtaw hawl cihte lim a piah taktakte) in hong pang a, Hong Kong film industry ah a min hong kithei pian pah hi.\nKum 17 a phak in China Drama Academy panin graduate man hi. Graduate a man khit hangin tua hun in Chinese opera pen mi’n thupi sim nawn lo ahih manun hih sanginn panin graduate zo khia ten sepna ding mu zo lo uh hi. Laisim ding dan leh lai-at ding dan zong hilh lo uh ahih manin siamna leh pilna nei lote sep ding ahih kei leh stunman nasepna zon ding cih lo buang lampi dang nei lo sawnsawn uh hi. Film/movie pen tua hun in Hong Kong bek ah kibawl a, tua a kihel dingin khangno, mi hangsan leh stunman hat leh hangsaan mahmahte bek kideih hi. Jackie Chan pen a ngaihsutna manlangin, hih ding a kici khat peuhpeuh lauh nei loin hih suk ziauziau ngam ahih manin director ten deih mahmah uh hi.\nHong Kong ah hong pai in stunman dingin hong pang hi. Kum sawt lo khit nungin Hong Kong film industry in sum meet ngah zo lo ahih manin a nusiat loh hong phamawh kik hi. Australia ah a nu leh a pa kiangah hong pai suk in, restaurant leh in van bawlna mun cih khawng peuhah hong kilawh kawikawi hi. Australia ah a nasepna ah a min Kong-sang cih lawh haksa sa ahih manin ‘Jackie’ ci-in sam uh a, Australia ah a nasepna mun panin ‘Jackie’ cih min hong ngahin, Jackie ci-in a min kisam suak hi. Australia ah nasepna haksa lua ahih manin Australia gam cimtakhuai sa mahmah hi. Australia ah a om lai in Hong Kong film industry ah director/producer minthang mahmah Lo Wei kicipa tawh nasem khawm film Manager Willie Chan in film thak khat bawl sawm a, tua dingin mi kisam ahih manin Jackie Chan telegram tung panin hopih in sam hi. Hih pen Australia gam panin a pusuakna ding lampi om sun hong suak hi. Tua hun pen 1976 kum hi a, Jackei kum 21 bek hi pan hi. Willie Chan in “New Fist of Fury’’ cih film sungah kihel dingin cial ahih manin Australia nusiatsan pah hi.\nHong Kong a tun khit phet in Willie Chan in a kisapna khempeuh leh a maban ding khempeuh vaihawmsak pah a, lawm hoih mahmah hong suak pah uh hi. A lawhcin’na thu a gen khak peuhpeuh ciangin Willie Chan’ min lo khial ngei lo hi. Ahih hangin hih film ah a director ten Jackie siamna lamsang lim takin zangsak lo uh ahih manin hih film pen lawhcing lua lo hi. Amah pen kungfu leh ciamnuih piah khawm lamsang siam mahmah ahih manin a sawt loin ama’ siamna tawh kituak mahmah ding “Snake In Eagle’s Shadow” kici hong bawl a, hong minthang khia pah hi. Tua khit in “Drunken Master” kici hong bawl leuleu a, hih film in blockbuster hong ngah kik leuleu hi. Tua khitin “Fearless Hyena” kici hong bawl zom a, hih film zong film hit mahmah leh minthang hong suak leuleu hi. Bruce Lee a hun lo pi-in hong sih vat manin ama zaa laih ding Hong Kong film industry ah om lo ahih manin Jackie Chan in Bruce Lee zaa hong laih in film tuamtuam hong bawl zom zel a, Asia bup gen tak loh leitung mun tuamtuamah amin hong kizeel suak pah hi.\nAsia sungah hong minthan’ khit nungin America ah hong pai hi. Ahih hangin deih bangin a min hong kilang zo lo ahih manin America nusia kik hi. Mangpau siam lo ahih manin tuitum zo lo suak hi. Jackei in Mangpau leh limcin khop pen haksa sa pen ing ci-in gen hi. US ah a bawl “Rumble In The Bronx” kici kum 10 khit nungin US ten hong khuanung muh nuam panpan ta uh hi. Tua khit in “Shanghai Noon” leh “Rush Hour 1,2 &3 “ hong bawl kik a, hih khui khempeuh Hollywood A list sungah hong kiciamteh in, leitung khempeuh in a min hong thei suak uh hi. Tua khit in “The Tuxedo”, “The Medallion” leh “Around The World In 60 Days” hong piah kik leuleu a, ahih hangin a masate bangin hong minthang khia zo lo hi.\nJakie Chan kum 61 val a phak khit hangin action film leh stunman mah in pang veve lai hi. Nung diak a kipanin action film tam bawl lua nawn loin a film bawlte pen fantasy, drama leh romance lamah hong laih hi. Tu lianin a hun tamzaw pen dongtuakte huhna leh huh ding kisam cimawh, tagah, beidongte huh in ‘charity work’ lamsang pi bawl mahmah hi. Tu in UNte Ambassador for UNICEF/UNAIDS in pang a, khanghamte, naupangte leh lam-et bei a natna tuamtuam neite leh AIDS natna neite huhna in a hunte zang zaw ta hi.\nJackie in December 1, 1982 in Lin Feng-Jiao kici a no tawh luak khawmin teenpih a, tapa khat, December 3, 1982 in Jaycee Chan kici nei uh hi. A tapa zong limcing mah in pang hi. Jackie Chan a lawm ten Y’uen Lo, Sing Lung, Pao Pao cih bangin zong sam uh hi. A tun sang lo a bat hangin pii 5 leh letmat 8½” (1.74 m) pha hi.\nA film kihelna pawl khat:\nFist of Fury (1972), Enter the Dragon (1973), Shao Lin mu ren xiang (1976) (“Shaolin Wooden Men”), Jian hua yan yu jiang nan(1977) (“To Kill With Intrigue”), Yi zhao ban shi chuang jiang hu (1978) (“Half A Loaf of Kung Fu”), Fei du juan yun shan (1978) (“Magnificent Bodyguards”), Drunken Master (1978) (“Drunken Master”), The Young Master (1980), “Enter the Dragon” (US ah film sungah a piah masakna, producer Robert Clouse), Battle Creek Brawl (1980), The Cannonball Run (1981), , Winners & Sinners (1983), Project A (1983), Wheels on Meals (1984), Fuk sing go jiu (1985) (“Winners & Sinners 2”), My Lucky Stars 2: Twinkle Twinkle Lucky Stars (1985) (“My Lucky Stars 2”, “Winners & Sinners 3, The Protector (1985), Police Story, Armour of God (1986), Project A 2 (1987), Police Story 2 (1988), Miracles – Mr. Canton and Lady Rose (1989), Armour of God 2: Operation Condor (1991), Supercop (1992) (aka “Police Story 3”), Rumble in the Bronx (1995), Jackie Chan’s First Strike (1996) (“Police Story 4”), Mr. Nice Guy (1997), Who Am I? (1998, Rush Hour (1998), Shanghai Noon (2000), Shanghai Knights (2003), Rush Hour 2 (2001), The Tuxedo (2002), The Medallion(2003), Around the World in 80 Days (2004), New Police Story(2004), The Myth (2005)\nJakie Chan’ thugen pawl khat:\n1.Jackie Chan hih ding hanciam kei un, Jakie Chan khat bek om ahih manin computer sin zaw un.\n2 . Film/movie ka bawl simin liam ding kisam den hi. Ka lungsim bel veng khin lo hi. Ahih hangin a hai bel hi sam keng.\n3. Action filmstarte nuntakna tom lua ahih manin action star ding ka ut kei hi. Sawtpi tak nungtak ding ka ut a, ka nasep sawtpi mah sem nuam ing.\n4. Film bawl ciangin zuih ding tawm khat ka neihte ka managerpa’ tungah ka gen hi. Tuate:- Lim kilawm lo kihelsak loh ding. Lupkhawmna lim kihel sak loh ding. Naupang hong mu nuam ten tua bang lim kilawm lote mu nuam lo uh hi.\n5. Bruce Lee zaa laih ding ut in ka nei ngei kei hi. Jackie Chan masapen mah ut bel in nei den ing.\n6. Ka film a mu kha ten lauh nei lo hi hong ci uh hi. Ka action stun hihte lau lo hi hong cite kei sangin hai zaw uh hi.\n7. Hollywood ten action stun leh kilainate sangin ciamnuih leh nu leh pa kipolhnate thupisim zaw uh hi. Hong Kong ah action stun leh kilaina mah kithupisim zaw a, America ah hihte pen val lua in kingaihsun pahpah hi. Tu in film ka bawl ciangin Hollywood leh Asia panin a hoih teng ka gawm hi.\n8. Action/kilaina leh kidona film ka bawl ut hangin thagum zatna leh ngongtatna ka deih kei hi.\nJackei Chan in a film pawl khat a bawlna panin a ngah sum tang kiciamtehna:\nHung Fan Kui (1995) – $ 4,000,000\nShanghai Noon (2002) -$ 5,000,000\nRush Hour 2 (2001) – $ 15,000,000 +gross point\nAround The World In 80 Days (2004) – $ 20, 000,000+\nRush Hour 3 (2007) – $ 15,000,000 + 15% gross\n— IMDb Mini Biography By: Murray Chapman/ Official Website of Jackei Chan- Biography\nZolai tawh a tei : Thang Khan Lian\nPrevious: Pasian phatna Album thak: ဘဝနိဂုံး ~ Lianpi\nNext: Christian Hymn te’ tangthu: Etlawm Mualkuam Unokpak


url: =Thuthak Tomkimcing 26 July 2014 :: ZOMI DAILY\nposted on 26 July 2014 at 9:49 pm Lomkholna: Hauthang, Myanmar, News, World, Zomi\nA. Chin state sung khantoh nasepna Kumnih sumzat K,14950.557 Million\nLeitung ah Myanmar mizawng penlam ahih ban ah Myanmar sungpan in Chin state Zomi, Laimi, Mizo, Khumi, te kiphual satna azawng pen mun ahihi. Khantoh nasepna ah khawi leh Vulh lam K 14950/- kizeek khia cih U khin Muang Aye in gen khia hi. Lampi, Leidawh, Meivak te ah 2013-2014 in k 7700/- kizeek cihi. 2014-2015 kum teh K 7100/- kizeek khia ci leuleu hi.\nAvek in K 14950.557 Million tungsak hi. Chin state ah kumnih sung miles 400 kurtar suangleikip lampi kizo in Khuapi leh Khuata 83 in tui ngah liamliam uh a, Khua 25 ah Inn 1251 , Etteh takcing 137 pan in Inn 268 ai ding in K 7777.14 million bei hi. Kattaya, Suangpha, Leitak lampi bawlna in K 6258.617 Million leh Tui vai in nasepna mun 64 ah 116.6 Million , Mei tawh kipawl in khua 27 inn 3706 ah Solar ( nitangtha meivak) K 741.2 Million, Khua 3 kingawm khuata innlamsakna inn 19 ah’ K 57 million akingawm K 7173. 417 Million kizeek khia cih U Khin Muang Aye in gen khia hi.\nKalay – Tedim Ciau khuazinzin Mang pi in kumsim in lampi bawl uh a, Set tha omngeilo in athak lah behlap na omlo im, kataya sung leh mihing buhciim, leh gatam tha tawh sung in kho ngeilo hi. sumtambeina zah in lampi akip bawl ding mu modern nasep na lamdung ah omlo ci hi.\nB. Myanmar Immigration te in IC akhonkhawng in bawl piakhia.\nMyanmar Immigration te in Khangdawng tungte adawl (6) na NRC bawl sak uh uh a, sum leh paai la lo in akhonkhawng in bawl in pia khia uh kipa hi. Tu in Gangaw, Dawei, Tadaa Oo cih te ah kipan in pia khia uh hi. Tadaa Oo ah One Stop Service tawh siamsin 153, Dawei ah 275, Gangaw ah 172 in in NRC akhonkhawng in July 14 kipan in hawmkhia kia ta uh hi.\nPrevious: ZAM Thupuak :: 27 July 2014\nNext: Pu Thang Khawm Pau in USA Citizen ngah lungdam pihna


url: =11 1213 14 15 16\nTungah Paul ii Laithak (Paul's Letter to Titus)\nTitus sia Gentilete sung panin, Tapidaw hong suak a, Paul ii ngam thak nasepna sungah, a seppui le a khutdawnpa ahi hi. Titus tungah Paul ii laithak sia pawlpi nasepna a vaan tu in Crete tuikulh ah a nusiat, ama a hu, khangmoipa tungah a thaak ahi hi. Laithak sungah thu nam thum om hi.\nCrete mite omzia ih et ciangin, Pawlpi lampuite in bangbang ngamtatna nei le pha ziam ci in, a phawk sakna sia thu masa ahi hi. Tua zom a Titus munah, pawlpi sungah pawlno tatuamte, tungah bangbangin hilna nei tu, pasal haamzawte le, nupi haamzawte (tuate in numei khangmoi zawte hilsawn tu) khangnote le silate koibang hil tu, a khakbel in lai atpa in, Titus munah, Tapidawte ngamtatzia tu ngaisutna pia a, kilemna le kingualtam a kulna, pawlpi sungah ki etsatna, kam kinialna, kikhenthap nate bangbangin pial thei tu ci in hil hi.\nPawlpi lampui upate 1:5-16\nPawlpi sung pawl tatuamte nasep 2:1-15\nHanthotna le kidop natu hilkholna 3:1-11\n1Pathian ii naseampa le Jesu Christ ii sawltakpa keima Paul in lai kong thaak hi.\nKei sia Pathian teal sate a upna uh khanto sak natu le, ih biakna ii hil thumaan thu ah, a lampui tu in hong kiteal a, hong kipuak hi. 2Tua thumaan sia nuntak tawntungna lametna tungah kiphut hi. A leeilot ngawl Pathian in hi nuntakna sia, ei tungah piak tu in, hun kipat panma hong kamciam zo a, 3taciang a hun tun tak ciangin, a thu hong puak sungah hong kilak hi. Hi thu sia kei hong ki aap a, taciang ih Ngumpa Pathian hong thupiakna taw ka thang sak hi.\n4Ih nei khop tek upna sungah ka tapa maan ahi Titus tungah lai kong at hi.\nPathian le Christ Jesu ih Ngumpa in, thuthiamna le thinnopna hong pia tahen. *1:4 2Cor 8:23; Gal 2:3; 2Ti 4:10.\nCrete ah Titus Nasepna\n5Khuapi simin pawlpi upate na koi natu in, a kitaangsamh lai teng, a seam tu in Crete ah nang hong nusia ka hi hi. Kong thuhilte na phawk tan, 6pawlpi upa khat sia sitbaang ngawl tu hi; ama in zi khat bek nei tu hi, taciang a tate sia thu um mi hi tu a, thu ni ngawl a, a ngilo minthangte hi ngawl tu hi. *1:6-9 1Ti 3:2-7. 7Pawlpi lampui khat sia Pathian ii naseam ahikom, ama sia pau banna nei ngawl tu, kiphasak ngawl tu, a thintom ngawl tu, zukham ngawl tu, molngol ngawl tu a, sum lamsang duhop ngawl tu hi. 8Ama sia zindo thiam tu a, na phate diksa thei tu hi. Ama le ama ki uk zo tu a, thutangin, thiangtho in, phincing tu hi. 9Upna bul taw a kisi a muan thamman ngupna thu kho takin len tu hi. Tabang hile thumaan hilnate taw ngualdangte hanthawn thei tu a, taciang, tua thumaan sia a nalh te zongh a pai khialna uh hil thei tu hi.\n10Banghangziam cile, tabang mihing sia tam mama om a, a tuan in Jewte sung pan hong kikheal te in, amate ii lui thathong thute taw ngual langpan in theam uh hi. 11A maizum huai in, sum nga natu bek taw, a kilawm ngawl thute hil a, innkuan bubup buai sak ahikom, a thuhil ih khaktan kul tu hi. 12-13Amate ii kamsang khat ahi Crete ngam mipui khat in, “Crete mite sia leeilot tawntung a, ngamsa ngilo taw kibang a, datham a, antuang hi,” a ci sia thumaan son ahi hi. Hi thu hu in, amate nasia takin tei lete amate in upna thiangtho nei tu a, 14taciang Jewte ii taangh ngeinate len nawn ngawl tu a, thumaan a nial mihingte ii thupiakte, len nawn ngawl tu hi. 15Thinsung thiangtho mihingte atu in, na theampo thiangtho hi; ahihang a ninte le a um ngawlte atu in, bangma a thiangtho om ngawl hi, banghangziam cile amate thinsung le a khua ngaisutnate nin zo hi. 16Amate in Pathian ka he uh ci ahihang, amate ngamtatna in tua thute nial hi. Amate sia ki etsatna taw kidim a thu ni ngawlte ahikom na pha khat zongh seam tu in kiphu ngawl hi.


url: =Tho in la taang in ~ Lampi, Mei leh Tui :: ZOMI DAILY\nTho in la taang in ~ Lampi, Mei leh Tui\nposted on 5 October 2017 at 12:20 pm Lomkholna: Cinliankhai, News, Politics, Zomi\nOctober 3 ni Kalaymyo to Tedim to Ciau/Rih lam Vanpua Mawtaw 179 pha hi ci-in Palik bu Pyitaung in gen hi. Hihzah in Vanpua Mawtaw atam hang India tawh kizopna lampi pen ေျကာက္ခင္းလမ္း zong hilo in Buannawi lampi hi. Nungkum in agenna vuah Kawlgam ah Kalay-Tedim-Ciau Boader Trade pan tax a tamnihna hi ci hi. Hih Lampi ah sum bawl atam zaw pen ei Zomite hi.\nTedim Khuapi pen amun hoih mahmah hi.\nPasian in Zomite thupha hong pia hi. Indo-Burma kikawm nang Tedim hong totloh phamawh hi. Falam lam tawn ding hileh taitam pi in gamla zaw hi. Falam a tung uh ciang, Tedim tawm hileng Ciau kitung man ding hi. Creator’s Blessing Geographically cih ding hi. India Kumpi in 2018-19 sung, Lampi hong toding a, Tedim-Kapteel-Hiangawn-Tuitawh -Lentang lam ah lamhoih mahmah hong tawhsak ding hi.\nMei zong asiamten agen ciang Zalui pan hoihtak agina in kila zoleh Mei kicingh mahmah ding hi ci hi. National Grid bel 2020 kiim ciang kingah tuak pan hi. Nidang in Tedim Chin State ah Mei hoih penpen in kigen a, tun Northern Chin State Khuapi thum ah ahoihlo pen mun ah kiasuk ta hi. Falam leh Hakha ah Maha Dat-line(National Grid) kham pikpek ta uh a khangtoh lam manawh mahmah uh hi. Zomite khuapi Tedim ah bel nikhat hal in pai a mei bill tawm mahmah hi.\nTuizong Sialtang pan bekbek zong a pipete laih zo in hoihtak bawl leng kicing mahmah ding in gen uh hi. Hakha te bang Falam gampek pa la zo uh hi. Nidang Tedim te a kicihnak leh zahtak kai mahmah in hong kilau mahmah ci hi.\nBanghang hici kiam hiam cih ngaihsut a, thumanna leh cihtakna neih kik ding thupi hi.\nIh Lampi, Ih Mei, Ih Tui hong hoih leh Zomite khangtoh ding kuan dal zo ding ahiam? Pasian in mun hoih leh gam hoih hong pia cih theih ding hi. Chin State ah Nickle anei zong Zomite bek hihangh. Tulaitak bel hong ki haza mahmah a, Khazai ngah nang zong Chin State CM in letmat thu nuamlo cihkhong kiza hi.\nZosuante hanlung ciam peuhleng palbang hong nang zoding omlo ding hi. Ih Sisante gawm kik ni.\nPrevious: Upna leh Lam etna kip ~ Pau Do Lian\nNext: Las Vegas mithatpa lawmngaihnu’n bangmah theihpihkeng ci


url: =Kajang – Semantan kikal MRT meileng lampithak July khasung kihong tading :: ZOMI DAILY\nposted on 11 June 2017 at 6:24 pm UTC+9:30 Lomkholna: Malaysia, Sawltak, World\nMalaysia, Klang Valley khuapualam zawdeuh panin khuapisung zuanin nisim nasem in akuanden “Commuters” te’n asawtlo in Sungai Buloh leh Kajang kikal MRT meileng tuangthei tading uh cih NST pan kiza hi.\nTransport Minister Datuk Seri Liow Tiong Lai in agenkhiatna ah MRT meileng lampi athak kihongding cih thuhoih thuthak aki tangko khiatding banah aki behlapthuah in Bonus zong ki pulak khiading cihi.\nTua Bonus acihpen amawkna in tuantheihding vai ahihi.\nHih MRT meileng lampi pen “Phase Two” hita a, Prime Minister Datuk Seri Najib Razak in honpawi aneih ciangin amawkna tuantheihding vai Bonus ahih keileh “Free Ride” vai zong tangko khiading cihi.\nMass Rapid Transit (MRT) 1 Sungai Buloh – Kajang (SBK) Line pen asawtlo July 17 ni in kihong tading a, Semantan leh Kajang kikal kizopna hiding hi.\nAbeisa December 16 ni in hih meileng lampi “Phase One” honna kinei a, tuahunlai in Prime Minister Datuk Seri Najib Razak in MRT meileng tuanman lalo in khakhatsung amawkna in kitaisakding cih pulakkhia a, mipi te lungdam mahmah uhhi.\nPhase One ahonlai in amansiang Station 12 bek hipan a, tua MRT Station te pen Sungai Buloh, Kampung Selamat, Kwasa Damansara, Kwasa Sentral, Kota Damansara, Surian, Mutiara Damansara, Bandar Utama, Taman Tun Datuk Ismail, Phileo, Pusat Bandar Damansara, Semantan cihte ahihi.\n“Phase One” pen asauna 21 KM hi a, Selangor State sung aom Sungai Buloh panin KL, Damansara aom Semantan Station dong ahihi.\nRelated: Malaysia MRT meileng khakhatsung amawkna Free in ki taisakding ~ ZD\nTu’n July khasung in aki honbehding Phase Two pen Semantan panin Kajang kikal hi a, Kuala Lumpur khuasung anawk ciangin leinuai vive tawnsakding uhhi.\n2011 kumpek in ageelkholhna uh Video: Klang Valley Mass Rapid Transit Project (KVMRT Project)\nPrevious: Amsterdam khuasung ah mawtaw khatin mipi omna nawkgawp in mi 8 liam\nNext: Australia gamsungah Refugee te luttheih nading Program thak “Community Support Programme (CSP)”


url: =1. Zukhamden Nulepate Kikheel - Zomi Adventist Innkuan\nZukhamden Nulepate Kikheel\nTalitha Hoyato, 19\nPapua New Guinea, July 6\nTalitha’ nulepate pen zuu leh kikhap-kimawl a-uuk nupate, ci-in Papua New Guinea gam, mualtung khuapi khat ahi, Goroka khua sungah minthang mahmah uh hi.\nA nupa-un zuudawn leh kimawl in thapaai den uh ahih manin inn-a, amahguak a nusiat den uh, kum 8 a pha pan, a tanu uh mangngilh pahpah uh hi. Tua hang mah in a vengnu un tanu bangin a kep dingin a nget ciangin zong phamawh sa se lo in phal ziau uh hi.\nA vengnu un numeino Talitha a inn ah ciah pih in, “Nu aw” kicisak hi.\nZingsang tungin, a Nu in nai 5 a khuang dingin, a koih naipi hong gin ciangin Talitha hong khanglo hi. Lupna tung panin a nu thokhia suk a, khukdin suk in, nakpi tak-a, gingkhia-in Pasian tawh a kiho a mu hi. A nu in Talitha’ min zongh Pasian’ mai-ah a pulaak hi. Tua khit ciangin a nu in Laibu kawm-vom khat hongg in a sim hi.\nA zingsang kik ciangin zong, nai 5 mah iin, nai khuang in Talitha phawng leuleu hi. A nu in thu ngen in, Lai a sim leuleu laitak Talitha in en giugiau hi. Tua ni khit lam ciangin nupite honkhat va hawh in, amaute’ mimal buainate tawh kisai, Talitha’ nu’ kiang panin ngaihsutna hoih hong ngen uh hi. A nu in zong amaute tawh thu ngenkhawm in, tua Laibu Vom tungtawnin ngaihsutna manpha amaute’ tungah a pia hi. Tua Laibu Vom pen Lai Siangtho ahihlam Talitha in nungtheih kik hi.\nTalitha in a nu’ hih bangbang hong ciing ta hi. Nai khuan hong tawp ciangin amah zong hong khuukdin suk in, thu a ngen hi. Lai Siangtho sim hi. Lai Siangtho sung-a, amuh thak thute midangte’ tungah a hopsawn nadingin a nu in hilh hi. Tua bangin Talitha in thungen in, Lai Siangtho sim in mite’ tungah a hopsawn ciangin Pasian in a dawn lam a ki thei hi. Amah in Pasian um hi.\nKum hong bei toto in, Talitha zong hong gol toto ta hi. Kum 17 a phak ciangin tui kiphum hi.\nSee also Nu Aw, Hehpihna tawh Va Pai In\nA kituiphum zawh a sawt lo in, a nu in, a pianna nulepate’ kiangah a ciahkik dingin sawl hi.\n“Na cih tak pi maw nu?” ci-in kap kawmin Talitha in, “Ka ciah kik ding hong deih takpi maw nu” ci kik kik hi.\nKhitui naptui tawh kidim kawmin, a nu in haksaa sapipi a, a khensatna kipsak ta hi.\n“Jesu pen nangma’ aituam Honpa in saang khinta nahih manin, na nulepate’ kiangah tua na saansa Jesu’ thu nagen ding hi” ci hi.\nTalitha’ nulepate zong a kongkhak vuah a tanu uh hong dingg amuh uh ciangin lamdang sa mahmah uh a, ahih hangin saangkik uh hi. Himah taseleh amaute in Jesu’ thu za nuam tuan nai lo lai uh hi.Talitha in Jesu’ min a pulaak simsim in ngawhdawn in a vaakkhiat san pahpah uh hi.\nTua bang pipi mah in Talitha a inn vuah hong om suaksuak a, a muh khaak ngei nai loh a nau thumte ahi, nau pasal nih leh nau numei khat, tua teng tawh a kimaingaap nadingin a han ciam hi. Zingsang nai 5 in nai khuangsak aa, thungen in Lai Siangtho sim den hi.\nBang simsim ka hiam, cih a nulepate’ tungah gen nuam mahmah taleh amaute in ngai nuam lo in, nial den uh hi. Tua ahihmanin amaute a ihmut kaal un a lupna geivuah va pai-in, Lai Siangtho tangthute va gengen hi. amaute’ tungah thu ngetsak den hi. Amah akem a nu in agen thute phawk kik zeel hi. “Khaa khat akikhel nading pen ei sep theih hi lo in, Pasian’ sepding ahi hi.” cih ahi hi.\nKum khat khit ciangin, a pianna a nu, biakinn hong pai nuam ta sam na pi, mite in a ciamnuih bawl ding maizum hi. Mi khempeuh in a zuudawn leh a kimawl lam thei uh ahih man ahi hi. Talitha in bel a patauh loh nadingin hanthawn den hi.\n“Pasian in lungsim en hi,” Talitha in ci hi. “Topa Jesu hih leitungah a om lai-in, no mah bang mite tawh kikhawl khawm hi. Midangte’ ong gensiat ding patau kei in, nu aw. Mawhnei mi khat a kikhel ciangin vantungah lungdamna lian mahmah hi” ci-in hanthawn den hi.\nSee also MSS 7: Sabbath Tona\nTu-in ahihleh Talitha a neulai a, a keem a nu in biakinn sungah Talitha’ pianna tuunnu a muh ciangin lungdamna luankhi a nuul simsim hi. Talitha leh a nau thumte itna tak tawh va aangpom-in va nam hi.\n“Mite’n hong gensiat hangin lung himawh mahmah kei oh, nu aw. Pasian in lungsim en hi. Pasian in nang a’ dingin ngiimna lianpi khat nei hi.” ci hi.\nA nu biakinn panin hong ciah ciangin a pa in bangmah na hopih lo hi. Talitha in a pa zongh, biakinn ah kikhawm dingin a zol hangin nial lai hi. “Naupang neu khakha in, ka sep ding hong hilh sese ke’n” ci hi.\nTua teng khit ciangin Talitha in Daniel 4:28-37 sung-a, Pasian in Nebuchadnezzar ganhing lungsim a guatna thute hong sim hi. A pa a kikheel matengin thungetna tawh Pasian, a buan den dingin Talitha in khensat ta hi.\nTu-in Talitha in hibangin thu ngen hi. “Topa Pasian aw, Nangmah a nungta Pasian nahihna hong theih nadingin kumpi minthang Nebuchadnezzar ganhing lungsim guan thei na hih leh, tu-in ka pa hong etsak in, mi mawkmawk khat hi lel hi. Nangmah a nungta Pasian nahihna hong thei-in, a kipsak theih nadingin, ka Pa’ tungah nalamdang khat hong piangsak in.” ci hi.\nTua bangin Talitha in thu angetkhit a sawt lo in, palikte in a pa hong man uh hi. Ahangin, a pa pen electrical engineer hi-a, a sepding a kisawl nasepteng a vek in zo lo ahih manin a boss pa in thong sungah khumsak hi. Thong sung panin Jesu’ thu hong um pianpian ta hi. Kha thum a cin khit, thong sung panin hong suahtak kik ciangin biakinn ah tui kiphum dingte’ thusinna ah hong kihel thei ta hi.\nTalitha ahihleh gen zawhloh zah dongin nakpi takin lungdam mahmah hi.\nSee also Aki Dawngpah Thungetnate\nHimah taleh tua zawh kha khat khit ciangin a Pa typhoid fever natna tawh, kum 45 pha pan in hong sivat mawk hi.\nTalitha in ahihleh ngaihsun zo mahmah lo phial hi. Telzo mahmah lo hi. Sabbath sim in a innkuan kim un lungnuam takin kikhop khawm ding pen a lunggulh penpen ahi hi. A Pa’ nusiat a dah teeisaam hangin Pasian in a thungetna a dawnlam thei ahih manin a lungkim veve hi.\n“Ih lametna bangin hong pian loh hangin, Pasian’ lampi bel a tawntungin bangkim-ah a hoih pen hi den hi”. “Ka pa pen Adventist mi hoih mahmah khat hong suak in ka innkuan un biakinn ah tonkhawm diamdiam dingin ka ki lamet hangin tua bangin hong piang lo hi. Himah taleh ka pa in Jesu umh in, saang ahih manin ka kipaak mahmah hi. Topa Jesu hong paikik ciangin vantungah ka innkuan un ka paikhawm veve ding uh hi”, Talitha in ci hi.\nA nu ahihleh, Sabbath simin pelh lo in kikhawm den a, a sawt lo in, tui kiphum ding hi ta hi. Tua banah Talitha’ naute tengthum zong biakinn ah kikhawm den uh hi.\nTu-in Talitha, kum 19 phata-a, saang’siamah suak dingin sang a kah laitak hi. Amah in Nu nih nei ahihmanin alungdam mahmah hi: khat pen a pianna tuunnu, khat pen acing akeem nu ahi hi.\n“Nungzui muanhuai ka suah nadingin ka neulai-in, hong keem-in,hong pantah ka nu’ hangin Pasian’ tungah lungdam ka ko den hi. Tu-in zongh koimun koigam ah kahei zongin kei hong panpih den amah mah ahi hi.” Talitha in ci hi.\nAbeisa kum thum lai-in, Sabbath 13na mission sumpite tawh Talithate tenna ahi Papua New Guinea gam a, a khua vuah Sabbath School Khaan dingte ki lamh sak hi. Mission sumpi nong khiat man un lungdam mahmah hi.\nPasian Umlo Khatin Jesu' Thu Hawmsawn\nPrev post News Briefs for June 28, 2019\nNext post ZSS 1: Pasian in Bawl


url: =A kileh ngat mahmah thu pawlkhat ~ MUC\nA kileh ngat mahmah thu pawlkhat\nAdmin 12:23:00 PM Articles, ZOMI SDA NEWS\nA gelh: Pa Pau Khan Thang\nElder, Langzang Church\nNumei khatin mawhpih dingin a zolzol hangin ngah khia zolo a, (Pian. 39:10) = Ei bel a lem taan loh man na hi zaw.\n2. TOPA ZEISU:\nLunggim mahmah thu ngen semsem. (Luke 22:44) = Ei bel tawm khat lung nuam lo pian thunget thadah semsem.\nMordekai akhai lup nading a aphuh khuam tungah\n(Esther 9:10)= Amah kileh khailup zaw.\n4. BEREA KHUAMITE:\nNisimin Lai Siangtho simsim uh a, (Sawl. 17:11) = En lah kum khat khatvei zong Lai Siangtho bu lawng khase lo.\n5. ISRAEL MITE: Abiakbuk lam nading uh aa akaihkhop sum leh van\ntuamtuamte cing val zaw liang ahih manin apia nawnlo dingin kikho zawsop uh a, (Pai. 36:6) = Ei mite bel biakinn lam nang leh music van tuamtuam lei nading, sum kidongdong ki zasak kikkik cin zo peuh mah lo.\nKhebai khat lam apaisak, a dam sakna (milim bia) ten amuh uh ciangin Paul leh Barnabas paakkual leh bawngtal te tawh biak sawm uh a, ahih hangin Paul leh Barnabas in amau-te akibiak loh nading un a kham zo liailiai uh hi. (Sawl. 14: 8-18) = Tu hun ciangin khebai pipi dam sak gen loh, inn thungetsak ziau na nagawn ah tua zah tua zah ci-in kingamngam ta.\n7. TOPA ZEISU:\nA thuhilhna angai dingin mi khempeuh zingsang simin biakinn ah pai baih thei mahmah uh a, (Luke 21:38) = Ei bel kal khat khatvei sunsun biakinn zong tung kha lo thei, a tung sunsun tung hak peuhmah.\n8. SOLOMON IN:\nZi tul khat nei zo buang a, (IKum.11:3) = En lah khat nangawn nei khia zolo, Ih neih sunsun kizem zolo sawnsawn..\nApasal asih teh anungsang lam zuan tuan lo-in a teek nu, Naomi zui teitei a a teek nu’n ciah kik ding a sawlsawl hang sawl zolo a, (Ruth 1:16-18) = Ei kiang a Mo / Zi pawl khat a pasalte uh dam lai buang napi’n ut hunhun, ciah san ziauziau, sam kikkik sam zo tuan lo.\n10. EMMAUS KHUA ZUAN A APAI KHUAL ZIN MI NIH:\nLam pai kawm nangawnin Pasian thu kikum tangtang thei buang a, (Luke 24: 14)= Ei bel nipi ni leh biakinn sungah tutsa nangawnin Pasian thu i kikumkum man kei zaw a, mi’ innkuan sung, mi’ nupa kal peuh, khedap paw thak peuh, puan paw thak peuh, sam bawl dan peuh i kikumkum thei zawsop hi.\nAging khia lo a alungsim sunga apaupau, amuk ling bek siampi Eli in amuh ciangin Hannah pen zukham sa a, (ISam. 1:13)= Zukham hilo-in lungsim kitamzan a TOPA ahopihpih (or) thu ngenngen na hi zaw.


url: =Zogam Pilna Saang Sinna ah Suahtakna – chinbridge Institute\nPilna lam suahtakna\nPilna lam suahtakna acih ciangin University sang khat peuhpeuh ah lai hilh sia/mah te, thu a kankhia kipawlna khat peuhpeuh sungah a om thukan khia te (researchers) leh pilna saang asin sang naupang te ading aneih loh uh aphamawh suahtakna khat ahi hi. Tua banah pilna lam suahtakna cih pen sia/mahte, thukan khiate leh sang naupangte suahtakna ding bek hilo in amau pilna tawh nasem (academic career) akuamah peuh ading suahtakna ahi hi. Tua ahih manin pilna lam suah takna pen lai hilhna ah suahtakna, suakta takin thu kankhiatna leh suakta takin sintheihna cih akipan nasem in akilawm ciang khat siamna nei in ama siamna bulpi in anei akua ma peuh in aneih suahtakna ahi hi.\nPilna lam suahtakna pen leitung gam tuamtuam ah ateng akuamah ciatin a neih mihing thuneihna (human rights) khat zong ahi hi. Mihing thuneihna khat ahih manin pilna lam suahtakna pen pilna asin azong, gualzawhna angah khempeuh in aneih suahtakna ahi hi. Hih pilna lam suahtakna in a huamkhak nate in suakta takin sintheihna, suakta takin kankhiat (research) theihna, suakta takin thu sittel theihna (inquiry), suakta takin lai at theihna leh hawmkhiat theihna, pilna sinna sang (institution) thu neite’ sepkhiatnate ah a thanemna uh suakta takin zongin pulak theihna te kihel hi. (M-J Johnstone 2012:4) A omsa siamna, theihna tawh a kisem khinsa nate a dinmun uh suakta takin sittel theihna, thu kankhiatna (research) sep theihna, suakta takin dik leh diklo etna theihna, ei muhna tek suakta takin at khiat lahkhiat theihna cih te pawl pen pilna lam suahtakna in thapia,dal in hu hi.\nIh kawlgam sungah laihilh sia/mah te, kankhiat (research) nasep asemte, sangkah lai sang naupang te leh pilna lam tawh kisai nasep asem ten sepkhuan aana neite’ khaktanna, vauna cih bang omlo in suakta takin ngaihsut theihna (freedom of thought), ei muhnate suakta takin genkhiat theihna (freedom of speech) leh gamvai ah suakta takin kihel in mapan theihna (socio-political engagement and activities ) te sepkhuan ih ngah leh kawlgam in pilna lamah suahtakna om hi kici thei hi. (Cheryl Hudson 2016: 19)\nZogam sungah pilna saang sinna ah suahtakna\nZogam sungah pilna saang sinna tawh kisai suahtakna bangtan ciang om cih pen kawlgam sungah pilna lam suahtakna bangtan suahtakna om cih tungah kinga hi. Tom gen leng, 1962 kum in galkap kumpi ki-ukna hoihlohna hangin akisia cip pilna lam suahtakna pen tuni dongin abucing puahphat zawhna ki mu nailo hi. 1962 kum, U Nyi Win uk hun akipan tulaitak aana anei NLD kumpi hun dong gamvai ah suakta takin agen asem sangsia akipan sang naupang dongin a tul tampi mat leh hen in om uh a hihna ki mu thei hi. Bawlsiatna athuak sangnaupang leh sia/mah tawm nawnlo hi. (Censorship News No.18,1992) Thuneihna (aana) tawh ki-ukna leh thu neite’ nasep a khialhnate uh a pulakte pen mawhna lian (crime) bawl khat in kiciamteh hi. 2019 kum, kum kipat pan June kha dongah suakta takin genkhiat gelhkhiatna thukhun tawh kizui in thukhun palsat ci-in amat uh mi 250 pha a, sum liauna leh thong khiatna dong om ahihna kimu thei lai hi.\nTu tadih pilna saang sinna a khantoh nading zah in akhantoh lohna pen sang (univerisity) ten amau sang tek suaktak in vaihawm khuan leh uk khuan (autonomy) aneih loh hang uh ahi hi. (Ei Shwe Phyu 2018: The Myanmar times). 2015 kum in a kikipsak kawlgam pilna lam tawh kisai thukhun (National Education Law) in University sang naupang te suahtakna tawmkha apiak hangin sia/mah te leh sang naupang kipawlna atam zaw ten tua thukhun deihlo (nial) uh hi. Sia/mah te leh sang naupang kipawlna te’n tua thukhun anialna hang uh pen tua thukhun sungah pilna saang sinna leh ki-uk kimakaih dan akan uh ciangin tungsiah lam pan ukna (centralization) a tamna hang ahi hi. (Ei Shwe Phyu 2018: The Myanmar Times). Tungsiah lam pan ki-ukna atam luatna hangin sang ten asin uh subject te puah leh behlap khuan omlo hi. Sia/mah athak ahi zong nasem athak ahi zong abehlap nop uh ciangin sang ten suakta takin behlap leh paih khuan nei lo uh hi. Sang naupang ten amau sinnop subject leh adeih uh sang suakta takin telkhuan neilo uh hi. Asin uh lai (major) leh asangkahna uh pen atan 10 mat atawm atam tungah kingah mawk hi. Tua ahih manin tu tadih tan 10 ong khempeuh in suakta takin pilna sinkhuan, amau deih subject sinkhuan leh sang teelkhuan nei nawnlo uh hi.\nTua bek thamloh in University sang naupang ten sang huang sungah mipi tawh thugen khuan (public speaking on campus), a diakdiak in apua lam pan mipil te gamvai tawh kisai thugen khuan, kimukhawm in thu kikup khuan (political lectures, discussions and panels) omlo hi. Sang naupang kipawlnate in sang huang sungah mipi tawh thugen khuan, kimukhawm in thu kikupna aneih nop uh ciangin a kikup ding uh thulu, athu ala acing, asap ding te uh min, a tangthu tom leh asap uh mipha zah te sazian tawh siapipa tungah ngen uh hi. Tua pen Ministry of Education nuai-a om Department of Higher Education ten 2018 kum may kha ni 21 ni in zuih dingin a khensat uh ahi hi. Hih bang dinmun teng tawh ih et ciangin University sang naupang ten suakta takin amau deih thulu tawh sang huang sungah kimukhawm in thu kikupna bawlkhuan omlo ahihna kimu thei hi. Hih bang dinmun teng ih gen mah bangin tu laitak a, University sang khempeuh pen gambup kumpi ukna leh thupiakna nuai ah a om sang ahih manun pilna lam suahtakna ahih kei leh suakta takin pilna sinkhuan omlo ahi hi. University sang khempeuh tungah kumpi in (a diak in Department of Higher Education) tunglam pan ki-ukna khiam in University sang te amau leh amau ki-ukkhuan aneih uh ciang bekin ih gam sungah pilna lam suahtakna leh suakta takin pilna sinkhuan bit takin kingah pan ding ahi hi.\nNote: Written by Za Peng Lian, and translated by Langh Sian Khai\nPrevious Post University Sang Kahna ah Sang Naupang te’ Suakta Takin Teeltheih Khuan\nNext Post K’Cho Khaw- ung K’hlüng Tai Ca Pyinya – ah Mong M’kon (Cho Version)


url: =Lungdambawl hun sungah, phawk ding leh thalak nadingin ka deih thu pawlkhat :: ZOMI DAILY\nposted on 22 December 2014 at 1:33 pm Lomkholna: Article, Biakna, DavidTuang\nLungdambawl pen, eite’ adingin a manphapen letsong hong kipiakna ahi hi. Letsong kipia napi-in i san kei leh tua letsong pen, ei aa’ hi theilo dinga, lungdam takin i san nak leh tua letsong pen ei aa’ hi thei pan bek ding hi.\nElizabeth in, Mary hopihna aw’ a zak ciangin, a sunga om naungek lungdam in a dian mah bangin, Jesu anei mi khat\ni hih nak leh ei tungtawnin mite in phattuamna/lungdamna khat teitei ngah ding uh hi.\nNa nuntakna tualniam na kisa kha hiam? A niampen munah mi bangin hong suak, Jesu in Pa’ deihna teng kicingsak in eite’ adingin na khempeuh hong sepsak khin zo hi.\nPasian’ Tapa takpi a suahma na ngawnin gal nei ahih leh, eite in gal ineih zenzen leh zong a lamdang lua hi lo hi.\nLungdambawl bangzah vei muak lai ding cih theilo na hih manin, tukum a na muak lungdambawl pen, Topa’ deihna bangin siangtho takin zangh in. Nang adingin lungdambawl nunung zong hi thei ahih manin, suahni neipa ahi, Jesu Khris nei limlim in!\nMipilte in Jesu kumpi inn sungah suak ding cih lamen in kumpi inn sung zong masa uh hi. Ahi zongin amau upmawh bang hi loin, Jesu pen a niampen munah na suak hi. Kiniamkhiat takin a niampen munah a suak Jesu, eite’ nuntakna sungah hong tum theih nadingin i kiliatsakna khempeuh suahkhia a, kiniamkhiatna tawh i lungsim kongkhakte honin, amah mun i piak ding ahi hi.\nLeitungah numei tampi om himah ta leh Jesu mi bangin hong pian nadingin Pasian in nungak suangtho Mary na zangh sese hi. Pasian in a siangtho mite mah na lianpi sep nadingin zangh nuam a, ahi zongin a ginalopen leh a mawhpente na ngawn kisikkik in ama kiang zuan leh na lianpi sem dingin zangh lah tuan hetlo hi.\nPasian’ cih bangbang nial loin amang Mary tungah, Pasian in na lamdang piangsak in na lianpi a sep mah bangin Pasian cih bangbang nial loin a mang mite’ tungah zong Pasian in na lianpi hong sem ding hi.\nAma nuntakna mahmah ki piakkhiatna tawh itna hong lak Jesu Khris in, vantung nopsakna khempeuh nusia-in, a niampen munah kiniamkhiatna tawh mi bangin hong piang hi mah ta leh, sihna in len zo loin thokik a, vangliatna leh minthan’na tawh a gualzawhna hong lak hi.\nPrevious: Kampau Ki Dawm Ni\nNext: Lungngaihhuai Jubilee: Abeisa le Tu Hun ~ Rev. Fr. Damian Dal


url: =2013-11-10 ~ TBC-Y\n17 Nov 2013 Bulletin\nPosted on Saturday, November 16, 2013by Htaung Kyint\nA KISAITE TUNGAH\nPosted on Saturday, November 16, 2013by Siam Kim\nPhiangsiah piak dingte tungah pia-in, mangmu piak dingte tungah pia-in, zahtak dingte zahtak bawlin, pahtawi dingte pahtawi ta un.––Rom 13:7\nKa tenna mun pen lo bekbek in hong umcihna mun hi-a, ka thuciin pen: “Tuni an neek khat na neek simin, lokhote tungah lungdamko in,” cih ahi hi. Lokhote tungah i lungdam kul hi. Nisa lakah gimpi tawlpi-in nasem uha, khai tuhin, an i ngawl loh nadingin an la uh hi.\nTua bangin amau tungah lungdamna ka pulaak ciang, Pasian’ hong hehpihna zong a mangngilh ka hi tuan kei hi. Amah pen tua ante a piangsak, a khangsak pa ahi hi. Amah’n khuavak hong pia-in, guah hong zusak a, tua khaicite a pokhiat theih nadingin tha pia hi.\nLeitung le a sungate Pasian’ aa ahih hangin (Late 24:1), Amah in mihingte acing akem dingin teel hi. Pasian in leitung, ama’ aa banga akep bangin eite in zong tua nasep i zom toto ding hi (115:16). Ama’ bawlsa leitung ah nasemte i hih manin, Ama’ zeemsa kiim le paam zia zong i theih ding ahi hi. Tua bang ihih ciang bekin Amah in vang a piak mite zahtak siamin, siah piakna tawh ahizong, a gualzo khat peuh pahtawina, midangte tungah itna a laksiam (Rom. 13:7-8), tua nasepte i neitoto lai hi. Pasian ading ngiat khat i siit lai dinga: Phatna le vangliatna khempeuh Ama’ aa hitawntungin, na khempeuh a piangsak Pa pen Amah Pasian bek mah hi (Late 96:8) cih theih tawntung ding ahi hi.– Julie Ackerman Link\nTung aa maang Topa phat ni,\nNa khempeuh a bawl Pa,\nVangliatna le itna nei Pasian,\nEite suahtakna hong pia Pa.___Schutz\nTelzawh loh Pasian’ pianziate hangin a kiciangtanlo phatna tawh Amah kilawm hi.\nLAUNA TUNGAH GUALZAWHNA\nPosted on Friday, November 15, 2013by Siam Kim\nBang lau na hi uh hiam? ––Matthai 8:26\nKa neu tuung a kipan khuazing aa ihmut ding ka kihta mahmah hi. Ka nute in mei hong mit khit phetin kei zong ka lupna tung ka zuanpah a, ahi zongin ka lupna nuai-ah tho banga a lengleng khat omleh kilawm ka sa pong a, ka ihmu thei vet kei hi.\nTua bang launa pen ka neu lai bek ka sak leh, hilo-in ka gol ciang dong ka tuakkha hi. Tua bang launa in mawhmaisakna ding le i neihsa teng Topa tung ki-apna ding panin hong khaktan thei mawkmawk hi. I lawmte’n a kingap mahmah khat pen ei’n ngaplo-in “ut keng” i ci kha thei hi. Lauhuai thopite i kiim i paam ah leengin, ei le ei i kilauthawng sak hi.\nNungzuite in gunkuang tungah mangbangin a omlaitak, a laulo penpen in Jesuh bek ahihna ka mu-a, lamdang ka sa hi. Huihpi kihtak lo, han pan hong pai dawi veipa zong kihta tuanlo-in om hi (Matt. 8:23-34).\nLauna i tuah laitak, Jesuh in “Bang hangin lau na hi uh hiam?” (tg.26) cih hong dotna kammal i zaksiam kul hi. Amah in ei hong taisan lo ding hi (Heb. 13:5-6). Ama zawh loh thu bangmah omlo-a, a lau ding khatbeek omlo hi. Tua ahih manin, launa in hong tuamcip takciang Jesuh bek na muanna hisak inla, launa neilo pa ahihna muang in!—Joe Stowell\nTopa, Nang hong taisan lo ding ci na hih manin\nka lungdam hi. Ka lau hun laitak,\nNong ompihna ka muanga,\nka lungsim launa khempeuh veng mangsak hi.\nLauna sungah launa azo Jesuh sam in.\nPosted on Thursday, November 14, 2013by Siam Kim\nSiampi Laibu 19:9-15\nNa leitang tung panun an na lak uh ciangin na lo uhah a nawl dongin an na la kei ding uha, an na laak khit uh ciangin a sang zong na khawm kei ding uh hi.–Siampi 19:9\nKah La 3-5\nMun khempeuh vuuk in a vuknelh khit ciangin gancingte in a gante uh khut tawh kambaak uh hi. Mawtaw tung pan an a kipiak ciangin a hatzaw deuh ganhingte in a mailam tuhphei uh hi. Anpiate in a va piak kei uhleh, a thahat lo, alaubaih ganhingte in ngah ngeilo ding uh hi.\nRefugee aa nasemte in zong tua bang gamtatna tual zelzel uh hi. A kisam mite tungah van le neek theih a piak ciangin a maizum baih, gualneek lo mite pen a nunung pen-ah om den uh hi. Gan anpiate mah bangin tua bang mite in a ngah theih nadingin nasemte in a va zuat uh akul ahi hi.\nTua bang nasemte in sawtpi laipek aa Pasian’ nasep asemte hi uh hi. Siampi Laibu 19 sungah, Moses in “mizawngte le khualmite in neek ding an a ngah theih nadingun ante a vekpi-in lakhin lo-in tawmtawm-in hawi lai un” (tg. 9-10) ci-in loneite le anlate kiangah vaikhak hi.\nMi zawngkhalte le thanemte ading nasemte ihi hi. Sangsya hi-in gualneek hetlo sangnaupang-te tung laihilhna, naseppih lawmte’ haksatna theihpihte, thongkia na hihleh zong hong lutthak lawmte ahuhzote, tate’ vai ahawmzo nu le pa, cih bangin midangte i huh thei hi.\nA kisam mite i huh ciangin, ei zong i kisap hunlai-in Topa in sapna khempeuh hong sikh hi, cih theihtelna tawh a sem mite i hih manin tua lungsim in eite hong sawlkhia hi. – Randy Kilgore\nTopa, neek ding kisam mite tungah itna maan,\nlam-etna tak hong lak in. Itna angah khalo mite tungah\nitna ka lah theih nading, ka khut kha khete hong manlangsak in.\nMidangte’ na i sepsak ciang, Topa nasem ihi hi.\nNANG AA ZONG KIHEL\nPosted on Wednesday, November 13, 2013by Siam Kim\n1 Korin 12:12-27\nTu-a i neih bang teekteekin Pasian in ama’ deih bangin pumpi na a tuamtuam a hong bawlsak hi.––1 Korin 12:18\nKah La 1-2\nA suahni pawi-ah hong pai lengla teng khempeuh, Kriste in van khattek pia hi. Hong pai mite in amah bangci muh uh hiam, ci-in a gelh theih nading laidal khat hi-a, amau agelh khit uh ciangin tua laidalte gawmtuah-in mun khat ah koihkhawm ding ama’ ngimna ahi hi. A khiatna pen Khris’ pumpi ah mikim thupitek i hihna, le hih laidal a koih khalo mi a omloh ding ama’ deihna ahi hi.\nTua bang danin 1 Korin 12 pen muhna dang khat pan en lehang, kitel mahmah hi. Paul in Khris’ pumpi ahi Pawlpi pen mihing’ pumpi tawh tehkaak hi. Khut, khe, mit, bil cihte pen pumpi khat bulphuh-in a omtek uh ahi hi. Khris nungzui khat in kei Khris tawh kizom ke’ng aci omlo a, khat peuh in zong kei kisam ke’ng ee, aci om tuanlo hi (tg. 12-17). “Pasian in mi khempeuh ama’ nasep tek asem dingin koih khin hi” (tg. 18).\nI sep theih le i neih a kibat loh ciangin mihing muhna pan thupi zawlo tuan i kisak hun om thei pahpah hi. Pasian in ahihleh Ama’ hong koihna mun-ah eite bangci gamtat cih hong mu nuam a, hong muh ding ngaklah mahmah hi.\nNang kihello-in a kisuai lim muhnop lo hi. Nang mun awngkhong ding hi. Pasian in Ama’ minthanna dingin Khris’ pumpi sungah nang hong kihelsak hi.––David McCasland\nTopa, Na innkuan sungah midang tawh a kitehkaak dingin hong siam kei in. Nang nong deih bangbang thuumlo-in ka sep zawh nading, midangte’ nuntakna a huhzo khop dingin kei hong siamzaw in.\nNa nuntakna pen Pasian’ letsong hi-a; tua pen letsong dingin Pasian piakik in.\nTOMKHA SUNG HEHPAKNA\nPosted on Tuesday, November 12, 2013by Siam Kim\nJesuh in tua nu kiangah, “Kei’n zong thu kong khen kei ding hi; pai inla mawhna na bawl nawn kei in.--Johan 8:11\nPalik mawtaw tunga mei tang kipei valval ka muh ciangin bang thu hi ding hiam, ci-in ka en hi. Palik numei khat in a khut ah laibu tawi-in a mawtaw sungah lut-a, ama’ nungah cih nading a theilo mawtaw hawl khat zong atu ka mu hi. Lam kiim lam paam mipaite in amuh loh nading ci-in tua nu in a khut tawh dal keei hi. Tua bang aa adal keei tak ciangin mipi in lunglut zaw tektek uh hi.\nA mawh laitak a kiman numei nu Jesuh mai hong kitun-in, a mawhna a kipulaak tak ciang, mipite in et ding bekin ngaihsun nawnlo uha thu khat vaihawm uh hi. Thukhen ding bek gen huan uha, Jesuh in ahih leh hehpih hi. Hehpihna tawh kituak nawnlo hi, ci-in thukham muhna lam pan ahi hi. Tua a mawhsak nuam mipite atona-in, Jesuh in tua nu kiangah, “Ke’n zong thu ka hong khen kei ding hi; pai inla mawh nawn kei in” (Johan 8:11) ci hi. Tua hehpihna in hong maisak thei itna thu laigil hong lak a, a thu vaikhakna in tua itna sungah lungnuam takin bangci nuntak ding cih hong gen lailai hi. Tua thu nihte in i mawh laitak le i khialh laitakpi mahin Khris’ lung hihmawhna bang hiam, cih hong theisak ahi hi.\nMawh i kisak lai pen mahin, Ama tungah i kap thei-a, hong itna in lamdang ci-in kimukhia thei hi. ___Bill Crowder\nHong hehpihna, lamdang zen si!\nKei bang lel hong hotna!\nA gammang sa hong mu kik hi;\nMittaw tu’n khua mu ta.- Newton\nHaksa i tuahkhak khempeuh sung panin Jesuh bek in hong huh thei hi.\nႏိုင္ငံေက်ာ္အဆိုေတာ္ ကိုမ်ိဳးႀကီး (Ironcross) ၏ဇနီးသည္ မလံုးလံုး သက္ေသခံခ်က္\nPosted on Monday, November 11, 2013by Htaung Kyint\nကိုမ်ိဳးႀကီး (နားခိုရာ ဓမၼေတးသီခ်င္း အား သီဆိုစဥ္)\nPosted in Audio, Audio Sermons, News\n"Believer's Authority" Part 2,3 Revd. David Lah 10 Nov 2013\nBeliever's Authority Part 2 Revd. David Lah 10 Nov 2013\nBeliever's Authority Part 3 Revd. David Lah 10 Nov 2013\nCIIMNUAI INNKUAN NIPI MAAN PAWLKHAT - 10 NOV 2013\nခရစ္ေတာ္ႏွင့္ ရင္းႏွီးသိကၽြမ္းျခင္း~Rev. David Lah\nခရစ္ေတာ္ႏွင့္ ရင္းႏွီးသိကၽြမ္းျခင္း~Rev. David Lah (10 Nov 2013)\n"BELIEVER'S AUTHORITY" by Revd. David Lah ( Click here )\nVaimuakna. Thugenna tom, Thuzaksakna (10 Nov 2013)\nVaimuakna Church Pastor Rev. Dr. S. Pau Khan En\nThugenna tom - Ciimnuai Innkuan Secretary Sya Thang Kham Zo\nThuzaksakna - Assistant Pastor Zam Khen Khai\nPhatna La (10 Nov 2013)\nေတးသံရွင္ဆုမြန္မွ ဂုဏ္ေတာ္က်ဴးဧ ေနစဥ္ (10 Nov 2013)\nေတးသံရွင္ဂဲေလးမွ သက္ေသခံျခင္းႏွင့္ ဂုဏ္ေတာ္က်ဴးဧျခင္း(10 Nov 2013)\nLai Siangtho Sinna(Matt. 14:1-21) 10 Nov 2013\nLai Siangtho Sinna(Matt. 14:1-21) by Honorary Pastor Revd. Khoi Lam Thang (10 Nov 2013)\nPosted on Monday, November 11, 2013by Siam Kim\nKah La 3:19-33\nA hong itna kiam ngeilo hi. Zing nisuak thak bang hi-a, Nong hehpihna lianlua hi.– Kah La 3:22-23\nYves Congar pen kum (10) khawng a phak hunin Galpi Khatna kipan a, amau omna khuapi pen German galkapte in la uh hi. Anu in tua hun sungin lai tawh ciapteh ding hanthawn-a, galkap nasep aneng atawngin ciamteh a, tua laibu pen tangthu hoih mahmah khat hong suak hi. Tua laibu pen naupang khat in galpi tawh kisai amuhna kigelh laibu ahi hi. Tua laibu a gelhna tungtawnin mite in Khris sungah lam-etna a neih dinguh a ma’ lungtup zong ahi hi.\nTuma kum tampi lai-in Kamsang Jeremiah in Jerusalem khuapi pen Nebuchadnezzar in a sim lai thu na gelh hi. Tua amuh banga agelh laibu pen “Kah La” kici hi. Tua bang lungkiat huai dinmun panin Kamsang pa in Pasian’ lungtang sungah lam-etna om ahih lam mu hi. “A bei theilo Topa’ hong itna leh a hehpihna a kizom paisuak hi-a, zing nisuak bangin thaksuak tawntunga, ni a hong suak pelmawh mah tawh a kibang ahi hi” (3:22-23).\nAtamzaw hunte ah i nuntakna ah i galte hong kuan bangin i mu theizel hi. Ahi zongin tua haksatnate omden lo hi. Jeremiah bangin i lam-etna bulpi pen vantung aa i Pa’ thumanna le hong kepna hang hizaw hi. Pasian’ hong hehpihna zingsang simin thaksuak dena, a thumanna lian hi! --Dennis Fisher\nNa Thumanna lian hi, Na thumanna lian hi!\nZingsang simin hehpihna thak ka mu;\nKa sapna teng Na khut in hong guan tawntung,\nNa thumanna lian hi, Topa kei tung! ___ Chisholm\nLam-etna ding bulpi in Pasian’ thumanna ahi hi.\n"Believer's Authority" by Revd. David Lah (9 Nov 2013 Audio)\nPosted on Sunday, November 10, 2013by Htaung Kyint\nRevd. David Lah 9 Nov 2013\nRecording type is Wave\nPosted on Sunday, November 10, 2013by Siam Kim\nNa kammalte ka mangngilh kei dinga, tuate in kei nuntakna hong pia hi.––Late 119:93\nJim Davidson pen Rainier mual zui-in vuk mualpi pan tuak suksuka, a tawpna ah khimkhua zingcip mun tawng khat-ah kiasuk hi. Tuikhal hiam tawh kitat kha hih manin, a ci tungteng liamin si le nai mah tawh tua kuam pan suahtak ding hanciam leuleu hi. Apa in aneu lai peka kipan ahilh “Tuahsiatna na tuak ta zongin hahkat teeiteei in,” cih kammal phawk gige hi. Tua zawh nai (5) khit ciangin damdam-in kahtoto a, hong suakta ngawngaw hi.\nLate laphuakpa in zong haksatna atuah laitak vantung aa om Pa’ kammal phawkin hanciam teeiteei hi. Amah in Pasian le A kammal-te in lungnop nading hong piangsak hi keileh, a lungkiatna tawh sih ngap hi (Late 119:92). Pasian’ tawntung kammal a muanna pulaak hi (tg. 89), Ama’ hihna zong kip den (tg. 90) cih thei hi. Pasian’ thumanna hangin laphuakpa in ama’ nuntakna ahonkhia le tha a pia Pasian’ kammal a mangngilh nawn loh nading kiciamna nei hi.\nA zing mahmah i nuntakna le hunte ah, i kha in van-a om Pa i lunggulhna tawh kizui-in hong malh dinga, i lungsim sung lungdamna hong kidimsak ding hi. —Marvin Williams\nA lauhuai nuntakna kiil-ah na din laitak ahiam?\nNa lungsim le kha Pasian’ kammal tawh na dip\ntheih nadingin na hun bangci zat ding,\ncih na ngaihsun kha hiam?\nPasian’ kammal i phawkkhak hun ciangin i kha tha hong nosuak hi.


url: =Khang Tangthu Nihna 15 | Siantongluan.net\nKhang Tangthu Nihna 15\nKhang Tangthu Nihna 15 |\nOded tapa Azariah tungah Pasian kha hong tung hi.\nTua ciangin Asa a dawntuah dingin amah pai-in ama kiangah, "Asa, leh Judah mite leh Benjamin mite aw, ka thu ngai un. Note amah tawh na om laiteng uh note tawh Topa hong om hi. Amah na zon uh leh amah na mu ding uh a, ahih hangin amah na nusiat uh leh amah in note hong nusia ding hi.\nHun saupi sung Israel mite, Pasian man tawh omlo, thu a hilh siampi tawh omlo, thukham tawh omlo uh hi.\nAhih hangin a lungkham uh ciangin Israel Pasian, Topa lamah kihei uh a, amah zongin amaute in amah a mu uh hi.\nTua hun lai-in nasemin mite a zinsuk a zintohna uhah lungmuanna omlo a, gam khempeuhah buaina om hi.\nPasian in lungkhamna nam khempeuh tawh buaisak ahih manin minam khat leh minam khat, khuapi khat leh khuapi khat kido-in amaute kitamkham uh hi.\nAhih hangin nang, hang in! Na nasepna thaman hong kipia ding ahih manin na khut zawsak kei in," a ci hi.\nAsa in Oded tapa Azariah thugenkholh, hih thute a zak ciangin amah a lungsim hong hangin, Judah gam khempeuh leh Benjamin leh Efraim mualtung gam panin a laksa khuapite panin a kihhuai milimte lakhia a, Topa biakinn mai-a om Topa biakna tau a puah hi.\nTua ciangin amah in Judah leh Benjamin mi khempeuh, leh Efraim, Manasseh, leh Simeon sung panin amaute kiangah a peemte zong a khawm hi; bang hang hiam cih leh Topa a Pasian in amah a ompihna thu amaute in a muh uh ciangin Israel-te kiang panin mi tampi tak ama kiangah tai uh hi.\nAsa uk kum sawmlengana a kha thumna sungin Jerusalem-ah amaute kikhawm uh hi.\nTua ni-in amaute in galsung panin a ciahpih uh nate sung panin bawngtal za sagih leh tuu tul sagih tawh Topa tungah biakna a pia uh hi.\nTua ciangin a lungsim khempeuh uh leh a nuntakna khempeuh uh tawh a pu a pate uh Pasian, Topa a zon ding uh,\nleh Israel Pasian, Topa a zonglo peuhmah, a moi ahi a, a ham ahi a, numei ahi a, pasal ahi zongin a kithahna ding uh thuciamna khat a bawl uh hi.\nAmaute in awging pha, otna, peengkulte, leh sakite tawh Topa tungah kiciamna a bawl uh hi.\nTua ciangin Judah mi khempeuh tua kiciamna-ah lungdam uh hi; bang hang hiam cih leh amaute in a lungsim khempeuh uh tawh kiciamin deihna taktak tawh amah zong uh hi. Tua ciangin amaute in amah mu uh a, Topa in a kiim uhah amaute galdaihna a pia hi.\nAma nu Maakah in Asherah milim dingin a kihhuai milim khat a bawlna hangin kumpipa nu hihna za panin kumpi Asa in a nu a lakhia hi. Asa in a nu milim phuksakin satnen a, Kidron lui-ah a hal hi.\nAhih hangin Israel gamsung panin mual dawna biakpiaknate kilakhia lo hi. Ahi zongin ama hunsung tawntung Asa lungsim paubaanglo hi.\nTua ciangin amah in a pa apsa letsongte leh ama apsa letsongte, ngun leh kham, leh nazatte, Topa biakinn-ah paipih hi.\nAsa uk kum sawmthumlenga ciangdong galkidona om nawnlo hi.\nTedim Lai Siangtho / Laibu: Khang Tangthu Nihna 15


url: =Nang kikhel masa in ~ Nk Khanno :: ZOMI DAILY\nposted on 6 March 2015 at 5:55 am Lomkholna: Article, Khanno\nHun khatlai in ah mihau pa khat a om hi. Sumhau, ganhau mah taleh a mit natna nam khat a vei citciat hi. Mit lam kiva Siavuan minthangte tawh kilak in, zatui za ha tawh ki bawl kawikawi hi. A tawntung in Siavuan siam, minthang te tawh kilak den in zatui zong ne den hi. Ahi zongin amit natna pen dam lam manawh zaw lo in hong suksia zaw pian hi.\nNikhat RC topa khat mihau pa mit natna vel dingin hong pai hi. Mihau pa mit a vel ciangin, topa in mihau pa mit natna veina ahang hong thei hi. Tua hi a, mihau pa kiangah “Mihaupa aw, na mit natna pen a lamdang khat hi. A eng mel losiah bangmah na en kei in. Tua hileh hong hoih ding hi.” ci’n kam hong vaikha hi.\nAman in cileng mihau pa mit in a eng mel simloh a dang mel tuamtuam te a mu theilo ahi hi. Tua bang teng hangin mihaupa zong limsuaih siamte a inn ah sam in innza eng (tembaw si) a bungpi in lei venvan in a innsung, khansung le a vante cihte leh a et nading munkhempeuh a engza zut sak kawikawi hi.\nNi hoih khomkhat a kivei khit ciangin, mihau pa mit vel dingin topa hong hawhkik hi. Mihaupa nasem te inn kong ah puantual kang tawh hong lutsuk topa amuh uh ciangin innza eng thakhat in buak suk uhi. Topa in puan kangsilh ahih manin a pu mitnatna a suahkik loh nading in a engza ka buah uhi ci uhi.\nHih thute azak ciangin, topa zong hong nuikhia lela hi. “A zenzen in nang a eng mel mit limlang khat lei ziau lecin na sumbei nuamtuam ding bek thamlo na inn, na van te khempeuh a engza zong zut kullo ding hi. Hamsa pi in na kiim na paam a engza na zut tantan sangin, nang muhna liah ziau zaw lecin na kiim na paam zong hong kilaih ding hi.” ci’n mihaupa hong gen hi.\nLai-at siam minthang Leo Tolstoy in “Mi khempeuh in leitung kikhel na ding bek thei in, amah le amah kikhel ding phawk khalo hi.” na ci ngei hi. I kiim i paam ei deih bangin i khelsawm thei hi. Ei ma piciang tawh i teh hi. Ahi zongin tua piciang tawh eileei i kiteh ding kimanggilh kha thei hi.\nGandhi in “Leitung na khel nop dan lianin nang kikhel masa in.” na ci hi. Leitung ah thuman thutak tawh kidim hen nacih le nang thuman thutak kiplet pa himasa in.\n“Hong it in cih sangin hong it ingh” ci zaw ni. Zomite akilem theilo minamte ci in a gengen khat pen a nuak masa penpen, a heh masa penpen na hi zawsop thei hi. Mi gensiasia khat, mi a zah koko khat pen lungsim picinglo, lungsim niam mikhat zong na hi kha thei hi.\nNang kikhel masa lo in, nang deih bangin kuamah hong kikhello ding hi cih ahi hi.\nLai-at ; Nk Khanno\nPrevious: Thanemna i langkhat ah ~ Nk Khanno\nNext: Khapi a tawng niloh Ui (Barking At The Moon) ~ Rev. Zam Khat Kham\nZomi le Khangthak te mailam ding ~ Rev. Pau Khan Khai\nSermon lam paithei tangthu


url: =Biakna, Ngeina leh Lungsim puakzia :: ZOMI DAILY\nposted on 21 October 2017 at 12:52 am Lomkholna: News, Paukhatsuan\nNang na ngaihsun kha ngei hiam?\nMihingte’ tangthu a pongpi a i et ciang Biakna leh Ngeina a kikhen theilo in tonkhawm den hi. Gentehna in, Kawlbiakna icih Bohdah biakna pen hih minamte Kawlgam ong lutcil a a neihsa uh biakna hilo hi. Kawlgam tunkhit ciang a ong lut, a nung top uh biakna hi. Tua biakna thuzuih zia in a neihngeisa uh ngeina damdam in ong luahkhia a, tuhun ciang Kawl ngeina icih khempeuh Bohdah biakna ngeina ahi hi. Judah ngeina i cih zong, Israel minamte in tangtawng pek a kipan Pasian kiangpan a angah uh biakpiak zia leh Pasian tawh kizop zia tung a kilam ngeina ahi hi.\nZo ngeina e le? Pupa’ khang a i neih i ngeinate zong biakna tung a ki-nga, biakpiak zia tawh kizui a i zat ngeinate vive ahi hi. Tuhun ciang tua pupa’ ngeina pen Christian ngeina tawh damdam in kilaih a, ahi zong in i kiim i paam huzap hang in Kawl/Bohdah ngeina leh Hindu ngeina pawlkhat tawh a mehkhawm kha pian ihi hi.\nBiakna in ngeina piangsak OR Minam ngeina i cih, tua minamte’ biakna ngeinate hipah hi… cile’ng 80-90% bang man/dik pah lel ding hi.\nBiakna in ngeina dictate bekthamlo in mipi’ lungsim puakzia zong tampitak ong hei, ong influnce/dictate gige hi. A pongpi/lompi a i et ciang,…..\nHindu biakna abia Kalate.. Hindu biakna ah pasian tampi tak nei uh a, tua pasiante a lungsim uh pia kawikawi uh hi. A ngaihsutna uh pasian tampi ah tusak uh hi. Tua ahihman in leitung thu khatpeihpeuh ah zong a lungsim uh phut kawikawi, ngaihsun kawikawi uh ahihman in thu kawikaih a ngaihsut hat zawdeuh uh hi.\nKawl/Bohdah biakna leuleu ciang, pasianpi khat nei uh hitei napi, tua a pasian uh sang a lutol phungzite uh thupi zaw, bia zaw uh hi. Tua puantual san silh lutolte’n acih nak leh niallo, “hmanbah phaya, na cihbang hihen Topa aw”.. cih hilianlian mawk hi. Tua ahihman in nisim nuntak leitung thu ngaihsutna ah zong sawlna nuai ah thumang a nuntak, ngaihsutna a tamzaw ong hipah hi.\nMusolman biakna ciang, a biakna in ahilh thupi khat ah “upna tuamkaite, hemkhia hahkhia ding” cih thu hi a, amau’ upna tawh a kibanglo khempeuh upna tuamkai in ciamteh in hahkhiat ding lungsim gilo nei gige pah uh hi.\nChristian biakna i etciang, nuntak zia ding thuhilhna ah “itna bulphuh, nang le nang na ki-it bang in na vengte it in” cih himawk ahihman in midangte ading thu ngaihsutna, khualna, khinkhai ngaihsutna tawh nuntakna lungsim ong guan gige hi.\nHih biakna, ngeina leh lungsim puakziate in society ki makaihzia a kipan politics dong ong influence gige cih kimuthei hi.\nHindu biakna abia India ah democracy kizangthei napi, thu kawikaih, deihkaih leh thu nainawng tam mahmah phadeuh hi. Ahi zong in panmun tuamtuam pan pang dimdiam a sepkhop pankhop dan zong siam veve uh hi.\nBohdah biakna a bia nisuahna lam gamtepen democracy tawh kilem thei mahmah lo, ki ukcip, khat ii thupiakna tawh kimakaih lam ah thahat zaw pah hi.\nMusolman biakna abia gamte ah midangte khualna omlo, amau’ thu bek kimang ding utna lian a, gitloh gamhtatna lam uang deuh hi.\nChristian biakna abia, Christian biakna tung a kilam society ahi nitumna lam gamte ciang, midangte khualna, human rights thupi ngaihsut democracy ki-ukna gam vive ong suak uh hi.\nBiakna in ngeina tung bek hilo lungsim puakzia leh gam ki-uk zia/society kilam zia dong ong sai/influence/ dictate gige ahi hi.\n(Ngaihsut khak peuh ciaptehna a kong at suksuk maimai hi ei.) Pau Khat Suan\nPrevious: Langnih ahiam namsau ~ Tdkhen\nNext: Hih late zakik nuam tak ing ei


url: =Saul in Endor ah amuh pen Samuel takpi mah ahi hiam? ~ MUC\nSaul in Endor ah amuh pen Samuel takpi mah ahi hiam?\nAdmin 10:13:00 PM Articles, Religion Articles, ZOMI SDA NEWS\nAgelh: Sia Zampi\nKumpipa in tua nu kiangah, “ Lau kei in. Bang mu na hiam,” a ci hi. Numei in “ Lei pana hong pusuak khia pasiante (kha) khat ka mu hi,” a ci hi. Amah in, “Amah bang tawh kibang hiam?” ci-in a dong hi. Tua nu in, “Puteek puantual silh khat hong paito hi,” a ci hi.Tua ciangin Saul in Samuel ahihlam thei a, kunsukin a mai leilam ngatin a khupbawh suk hi. 1Samuel 28:13,14\n1 Sam. 28 sung i sim ciangin Saul leh Endor khua a dawi aitawinu thu kimu thei hi. Pawlkhatte in hih mun bulphuh in sikha hopihna (spiritualism) leh si theilo mihing nunna, cih upna nei uh hi. Mi sisate tawh kihona (necromancy) peuhmah Lai Siangtho in hong hilh lo hi (Siampi.19:31, Thuhilhkikna18:9-12, Isa.8:19-22, 1Khang.10:13, 14). Tua bang peuhmah a om theilo hi a, dawi’ nasepna ahih manin Pasian in deih lo hi. Tua ahihleh hih munah Saul in a muh pen kua hi ding hiam? Samuel takpi mah maw? Ahih keileh kua ahi hiam? cih i kikum ding hi. Hih mun tawh kisai-in Lai Siangtho khiatzia nih om a, tuate i kikum masa ding hi.\n1 1. Kamsang Samuel takpi mah a kilangh hi ding hi\nHih muh zia pen apocryphal laibu Sirach 46:16-20 (c. 180 B.C) ah kilangh masa pen hi. Pawl khatte muhna-ah Samuel pen a pumpi om lo-in a nunna (soul) tawh a kilangh hi dingin um uh a, ahi zongin Augustine (354-430) leh a dang pawl khatte in Jesuh sihna pan a thawhkik mah bangin Samuel zong Pasian in nungta kik sakin a pumpi mahmah tawh a a kilangh hi dingin um uh hi.Tua ahih manin Samuel diktak hong kilangh hi, cih upna in kha bek tawh tho kik ding cih ahih manin mi khempeuh a sih khit ciangin pumpi tawh tho kik ding cih upna tawh kilehbulh hi.\nSamuel takpi mah hong kilangh hileh Lai Siangtho mun dangte tawh kitukalhin buaihuai mahmah ding hi. Pasian in Israelte tungah misi khinte tawh kiho-na zang lo-in ngattakin na hilh hi (Thuhilhkikna 18:10, Siam.20:6). Tua ahihmanin Saul tungah Samuel takpi kilangh thei lo ding a, Pasian in ama deihloh, a kham thute tawh mite hopih ngeilo hi.\n2. Samuel kineih dawite hi ding hi\nSatan ahih kei leh dawite in Samuel kineihin Saul a khem hi ding hi ci-in Tertullian (A.D. 155-220 ) leh a dang pawlpi makai masate in ngaihsun uh hi. Hih muh zia in Lai Siangtho tawh kituak pen hi.\nKha Siangtho in Saul taisan a kha gilo in zo gawp a hihna i mu hi (1Sam.16:14-16,23; 18:10, 19:9). Ai sanna hanga mawhna leh lehdona a kibang hi a, milim bia a gamtatsiatna leh kiphatsakna (Heb. “qesem” hi-a dawi aitawite tungah mailam thudotna ahi hi. 1 Sam.15:23) a kibang ahi hi. Saul in hih bang gamtatnate tawh mawh ahih manin Samuel in taai hi. Saul in dawi aisante kiangah mailam thu ding dong hi ( Heb. qasam, 1Sam.28:8 ); Hebrew- in “qasam” cih kammal in dawi aisante tung a kizang kammal ahi hi (Gam.22:7, Josh.13:22, 1Sam.6:2 ).\nEnDor-ah dawibiate zat ngeinate–Endor khua-ah Israelte sangin Canaan mite tam zaw uh a Israelte ngei-na sangin Canaan mitee ngei-na zui zaw uh hi. Archaeologist-te muhna-ah “Canaan mite in a sisa pu leh pate nasia takin bia uh a, biakpiakna leh kithoihna lim zat mahmah uh hi, ci uh hi. Ugaritic tablet sungah Canaan mite in a sisa a pu a pate uh bia uh a, tua hunlai a kumpite in thupha a ngah theih nadingun amau mai a kumpi sem a sisate bia uh hi, ci-in kigelh hi. Hih bangin a biak uh ciangin amaute in a sisa a pu a pate uh leh a sisa kumpite dawi pasian suak uh hi, ci-in um uh a, tuate pen “ Elohim” ci uh hi. Tua ahih manin hihlai-ah Saul thu dot dawi aisan nu in leisung panin pasiante (“god”KJV ) hong pai a ci ahi hi (1Sam.28:13).\nLai Siangtho hilhcian pawl khat in Hebrew lai-in dawi aisannu kammal zat “Elohim” a tam genna pen khia khial uh hi ( a tam genna-in “ amaute leisung pan hong paikhia uh hi.” 1Sam. 28:13. Hih pasiante cih kammal pen pasian tampi a bia-te (polytheist) in a zat den uh kammal hi- a, ( 1Sam.4:8, 17:43 ), pasian tampi om hi, cih a lahna-un a zat den uh kammal ahi hi. Saul in dawi aisan nu kammal sungah a tam genna-in a zat “pasiante tawh a kibangte leisung pan hong pai khia “ cih pen hoih takin sit cian lo-in “ Amah kua tawh kibang hiam?” ci-in a tawm genna (singular participle) in a dot ciangin numei nu in zong Saul’ kammal la kikin “puteek khat hong pai khia,” ci-in a a tawm genna (singular participle) hong zang kik hi. Dawi aisan nu in Saul’ deih bangin thu a gen kik ahi hi. Bang hang hiam cihleh Saul in dawi aisante leh misi thudongte a gam sung panin hawlkhia hi (1Sam.28:3). Hih munah dawi aisan nu in Yahweh Pasian’ min sagih vei pulaak hi. Yahweh min a lawh pen a lamdang hi lo hi, ahang in pasian tampi a bia-te in pasian dangte min a lawh ding uh haksa sa lo uh hi.\nLai Siangtho hilhcian pawlkhat in a genna-ah numei nu in Saul nek dingin a piak sa pen nek dingin a gawh tawm hi lo hi, ci uh hi. Ahang in ganhing a thahna leh nasepna a lak kammal (verb) Hebrew ah “tabach” kizanglo a “zabach” kizang hi. A khiatna in milim biakna in a kizang a kihonthah ganhingte genna-in a kizang kammal ahi hi. Tua ahih manin hih munah Saul in a nek meh pen milim biakna-in a kigo-sate ahi hi. Pasian in milim biakna in a kizang sate nek ding nakpi takin kham a, Israelte in a nek khak uh ciangin Pasian heh mahmahin daan (punishment) pia hi ( Gam.25:1-3,Late 106:28 ). Milim biakna a kigo sate ahih manin Saul in amasa-in nek ding nial hi (28:23).Tua ahih manin hih numei nu in dawi biakna sungah Saul a lutpih ahi hi.\nSaul’ tungah daan piakna kibehlap–Hih munah Saul in a mailam thu ding a theihnop luat manin dawi aitawi nu kiangah pai-in a mawhna behlap a Pasian tungah khial thuahlai hi. A mas-in Saul in ama hoih sakna tawh siampite bek in a septheih meihal biakna pia- a (1Sam.13:10-14), tua banah Amalekte a do-in Pasian’ deih bangin sem lo ahih manin Pasian in amah kumpi dingin nial hi (1Sam. 15:13-35). Saul tung aa kilangh Samuel in Topa in Philistia-te khut sungah Israelte leh galkapte a piakna, zingciangin nang leh na tapate kei tawh i om khawm ding hi, ci-in gen hi (Isam.28:19). Saul in Topa thumang lo-in Amalekte tunga ama thangpaihna tawh kizui-in sem lo ahih manin Topa in hih bangin a bawl ahihna gen hi (ISam.28:18). Ahi zongin Pasian’ deihloh misi hopihna Saul in a zat manin Pasian hehna a gen hi lo hi.\nSaul tunga kilangh Samuel kineih pa in Samuel diktak ii kammal mah zangin Saul tungah thugen a, ahi zongin Samuel in dawi aisante thudotna a hoih lohzia a gen pen Saul tungah Samuel kineih pa in pulaak nawn lo hi (1Sam.15:23, 28:8). Ahi zongin Saul’ sihna pen Topa thu zui lo a, a lamlak dingin dawi aisante ( vankahte) thu a dot hang hi, ci-in Lai Siangtho in siangtakin hong hilh hi (1 Khang.10:13,14).\nA tangtung khin lo genkholhna – Numei nu in a genkholh khempeuh a vekin tangtung khin lo hi. Numei nu in Philistines-te khut sungah Saul si dingin genkhol a, ahi zongin Saul in amah leh amah kithatin a luang Jabesh Gileadah kivui hi ( 1 Sam.31:12,13 ). Tua bek thamlo- in numei nu in a genkholh bangin a zingciang a gal kido-na-ah Saul’ tapate khempeuh si khin lo uh a, a tate sung pan Ish-Bosheth hinglai hi ( 2 Sam.2:8-10 ). Samuel hing kikin a gen hileh a gen bangin tangtung khin ding hi, a hang in “Samuel khangkhanga, Topa in ompihin ama kammalte khat beek lei-ah a kiasak kei hi (1 Sam.3:19).\nSaul’ tung a kilangh Samuel kineih pa in a genna-ah Saul leh a tate kei tawh hong om khawm ding uh hi, ci hi. Koi-ah om khawm ding uh hiam? A sih khit uh ciangin Pasian’ deih bangin a gamta Pasian’ mipa leh Pasian’ deih bangin a gamta lo kumpipa mun khat ah om khawm ding uh ahi hiam?Hih munah dawi aitawi numei nu in misisa khempeuh leinuai-ah pai hi, ci-in a gen nuam hi a, ahi zongin Lai Siangtho in tua bangin hong hilh lo hi.Lai Siangtho in hong genna-ah misi sate in bangmah theilo uh hi (Thuhilhsia 9:5), amaute in pau thei lo-in Pasian phat thei lo uh hi (Late 6:5, 88:11, 115:17), a husanna a bei ciangin lei ah ciahkik uh a, tua ni mah in a ngaihsutna te uh beita hi (Late146:4), amaute in Pasian om na thei nawnlo uh hi (Job 7:21), amaute aa dingin lametna om nawnlo hi (Isa.38:18).\nSaul leh numei nu in Samuel taktak mulo uh hi – Pawl khatte in “ Saul in Samuel ahih lam thei a” (1Sam.28:14) cih Lai Siangtho kammal pen a khiatzia man lo hi dingin ngaihsut uh hi. Saul in dawi aitawi nu kammal um-in Samuel a muh loh hangin a mai leilam ngatin kunsuk hi. Hih munah “thei” (Hebrew ah “yada”) cih kammal pen “lungsim tawh upmawh theihna “ cih khiatna nei kammal hi a, 1 Sam.4:6 ah “ Philitines-te in Israelte giahphualah a pasiante uh pai hi, ci-in thei uh hi,” cih thu a genna-ah “thei”(Hebrew ah “qada” ) cih kammal zang a, ahi zongin Israelte giahphualah a om pen Pasian hi lo-in thukham singkuang ahi hi. Tua ahih man “thei” (“qada”) cih kammal a kizat ciangin a hi takpi theihcianna cih hi lo a, lungsim tawh upmawh theih cihna ahi hi.\nNumei nu in Samuel a mu hiam? Numei nu in Samuel tawh a kibang khat mu a, ahi zongin tua a muh pa pen amau kiangah a om lam gen lo hi.\nLai Siangtho i sim ciangin Piangsakpa bek in sihna panin a tho kiksak thei ahihna kimu hi (John11:25), Pasian in En-Dor a numei nu bangin dawi nasemte zang ngeilo a, “ Note lakah numei ahikeh pasal, aisiam ahikeh dawi lawm neite thah pelmawh ding ahi hi. Amaute suangin na deng ding uh hi, amau sisan amau lutunga tu ding hi,” ci hi (Siam.20:27). 1 Sam. 28 sung hoih takin i sim ciangin Canaante dawi pasian ngeina zangin Saul tungah dawite Samuel kineihin kilangh ahihna kitel mahmah hi. A nungta, a vanglian Pasian in milim bia-te ngeina zui in gamta ngeilo hi.\nEllen G. White genna\nEn-Dor khua dawi lawm neinu kianga Saul pai-na thu in Lai Siangtho sim mi tampi lungmangsak hi. Pawlkhatte in Saul hopih Samuel pen Samuel taktak mah hi, ci uh hi. Ahih hangin, Lai Siangtho in Samuel taktak ahih lohna hong tel lah mahmah hi. Mi pawlkhatte upmawh bangin Samuel in vantungah om ahih leh, Saul tawh kiho dingin Pasian hiam, Satan hiam sam hi ding hi, a ci zong om hi. Ahih hangin, Pasian in mangmatna tawh hi taleh Urim tawh hi taleh, kamsang tawh hi taleh Saul hopih nawnlo ci ahih manin, tua Samuel pen Pasian sapkhiat ahih lohlam kithei hi. Pasian in mite a hopihna lampi oma, Satan lampite zangh lo hi. Satan khutzatte tungtawnin thu puak lo hi.\nA thu mahmah en le’ng Satan kiang pan ahih lam kilangh mahmah hi. A ngimna-ah Saul kisiik nading hilo-in, siatna a bawl beh nading hi zaw hi. Hih bang thu in Pasian tawh kituak lo a, dawi lawm neinu a dot manin, Topa in amah si-sak-a a gam Jesse tapa David khut sungah a ap hi,” ci hi (1 Khang.10:13-14). Hih munah Saul in dawi dongh-a, Pasian a dotlohna kitel muh mahmah hi. Pasian kamsaangpa, Samuel, tawh kiho lo hi.Satan in Samuel taktak tawh kiho-sak thei lo hi.Samuel taktak hingkiksak thei lo hi.Tua ahih manin, Satan in Saul hopih dingin, Samuel tawh kisuunin amah leh amah a kilak hi.\nMisite tawh kiho thei lai-in, thu kidongh thei lai hi cih upna in dawi tawh kiho theihna piangsak hi. Tua bang dawi tawh a kiho theite in misi khinte tawh a kiho bangin kituat uh a, tua misite in mailam hun ding thu a theikhol a sa uh hi. Misite hopihna leh thudotna tawh kisai Isaiah in, “mite in Pasian dongh lo-in, a sisate a dongh uh hi” ci-in a gen hi. Isaiah8:19.\nMisite tawh kiho thei cih upna in lawki milim biate upna bulpi ahi hi. Lawkite pasiante pen taanglai-a mi muanhuai, mi thahatte hi, a ci uh hi. Tua hi-a, Lawkite biakna in mi sisate biakna ahi hi. Bethpeor khua-a Israelte mawhna hih bangin gen hi. “Israelte Shittimah teeng uh a, Moab numeite tawh mawhin a pasiante uh maai-ah kuunin, biakpih uh-a, a pasiante uh kipaaina ante zongh a neekpih uh hi.” Hih thu lian mah laphuakpa in gen kik a, “Israelte in Baalpeor mawhna bawlin, misite kipaaina an a ne uh hi,” ci hi. Late106:28.\nMi sisate pasian banga thupi sakna in lawki ngeina khempeuh-ah om a, misite tawh kihopihna zongh a neitek bangin a kigeen uh hi.Tua pasiante in a deih thute uh mite kiangah a gen bangin kituat hi. Thu zongh kidongh leh a dawng thei dingin upna om hi. Hih thu tawh kisai-in Greekte leh Rome mite a minthang phadiak uh hi. Sikha hopihna ci-in min pia uh-a mun tuamtuamah kizeel pak hi. Ahih hangin a kihopihte un misite hi lo-in dawite ahi uh hi. A sisa a sanggam, a meeltheih, a tanaute uh meel pua-in, dawite kilangh zeelzeel uh-a, tua pen a mu-te in a sanggam, meeltheih, tanau taktakte a sa uh hi. Tua dawite in a sisate nuntaak ziate thei mahmah uh a, amau kampau dan, amau duh leh deihte geenin, amau gamtat ziate bang in om uh-a, a nungta laite in a muh uh ciangin, a takpi mah a sa uh hi.Tua bangin mite in a sisa a lawmte uh vantungmi suakin van laizang khawngah a leeng kawikawi dingin a ngaihsun uh hi. Tua banga dawite thugeen kammal khat leh nihte pen a zate in Pasian thu sangin thupi-sa zaw uh hi.\nTu huna dawi hopihna, nidang lai-a dawi lawm neihna leh milim biakna in a kibangh vive hi-a, misite tawh kiho thei cih thu bul phuhna pan vive ahi hi. Satan zuauphuahna, kheemna a hi zaw hi. Eden huanah Satan in, Eve kiangah, “Si takpi lo ding hi teh: hih singgah ne leucin pasiante bang ding cih Pasian in thei ahih mana hong khaam hi” ci-in a kheem hi (Pian.3:4,5). Dawi hopihna in kheemna bekbek, zuauphuak maangpa pawi lahna ahi lel hi.\nA sisate tawh kihopih bang daana a omloh na dingun Pasian in Hebia mite khaam mahmah hi. Tua bang dawi hopihna a neih loh nadingun a kongkhaaksak hi. “Misite in bangmah theilo hi… Vannuai nate lakah sep theih khat zongh a nei kei uh hi.” Thuhilhsia:5,6 . “ A hudiik pai khia a, lei ah a ciah kik hi, tua ni mah in a ngaihsutna khempeuh sia mang hi(beimang)Late 146:4. Topa in Israelte kiangah, “Dawisa kiang, dawi aaisaan siam kiang leh dawi lawmnei kianga paite ka nungngat dinga, Israel lak panin ka nawlkhin ding hi” ci hi. Siam.20:6\n“ A kihopih thei mi site in amau tawh kiho hi lo-in Dawi maangpa naseemte, dawi gilote tawh kiho ahi uh hi. Taanglai milim biakna pen Lai Siangtho in dawi biakna ci hi. Paul in milim biate tawh kisai in: “ Gentile mite biakpiakna in Pasian adingin hi lo-in, dawite ading ahi hi. Tua ahih manin, dawi biakna tawh kizopna na neih loh na’ngin kong deih sak hi,” ci hi (1Cor.10:20). Laphuakpa in Israelte thu hi bangin gen hi; “amaute in a tate uh dawi biakpiakna in a nei uh hi,” “A tate uh Canaan gam milimte paaina in a nei uh hi.” (Late106:37,38). A sisa a pu a pate uh bia a kisak uh hangin dawite bia a hi gige uh hi.\nTu huna sikha hopihna ih cih in tanglai-a dawi biakna, dawilawm neihna ahi hi. Tanglai peka kipanin Pasian in tua banga dawi tawh kizopnate neih ding phal lo hi. “Hun nunung ciangin mi pawlkhatte in upna maan pan lampial khia-in dawi gilote upna, dawi’ zolna thu a ngai ding uh hi,” ci-in Lai Siangtho in a genkhol zo hi (1Tim.4:1). Thesaloni khua mite kiangah Paul in nihvei a laikhakna ah Jesu hong paikik madeuh-a Satan in sikha hopihna tungtawna a nasep daan ding gen hi. “Satan in a vangliatna khempeuh tawh na lamdangte leh kheemna a tuamtuamte a bawl khit ciangin” Khrih hong pai pan ding hi, ci hi (2 Thess.2:9). Tanglai Israelte mawhna bawl dinga a hanthawn kamsaang zuaute a om bangin, Topa nangawn nial a, hilhna maan lo tangko dingin thu hilhsia zuaute hong om ding hi, ci-in Peter in zong genkhol zo hi (2 Pet.2:1,2). Sikha hopihna a um mite in Khrih nial ding uh hi ci-in Sawltakpa in hong hilh hi. Sikha hopihna makaite in “zuau bulomtang ahi uh hi.Amaute in Khrist langpangte ahi uh hi” ci-in John in hong hilh hi. 1 John 2:22,23.\nSatan in Endor khua-a numei tungtawnin Saul sih nading a genkholh mah bangin tangtung ahih manin Israelte’n tua numeinu kiang zuanin, thu dong pahpah le uh a deih hi. Tua hi leh Pasian kiang pan lam pialin, Pasian kiangah thu dong nawnlo in, Satan pen amaute lamlakpa banga a neih ding uh Satan’ deihna ahi hi. Sikha hopihna tungtawnin Satan in a siamna khempeuh zangha, mi tampite in mailam hun ding thei thei ci-in, bok lutlut uh hi. I mailam hun ding thu i theih kholh ding pen Pasian deihna hi lo hi. Pasian in i theih dinga kisam a sak loh thute Satan in hong thei sak nuama, tua bangin amah (Satan) i muan zawk nadingin na a sem niloh hi. Mailam thupiang ding theih nop man khutlamen theite va dot khawng zong Pasian in deih lo hi. Pasian in i nuntaak sunga, lauhuaina om lo-a, limtaka lam i pai theih nadingin a Thu Siangtho hong pia khin zo hi.\nMi tampi in a piang ding thute ngaklah lua cih bangin, a kisam lopi’n theih nop nei uh-a, lungduai takin Pasian lam lahna a ngak kei uh hi. Tua ciangin, thungetna neilo, Jesuh tawh kipawl lo, Pasian lamlahna tawh kituaklo, lampi dang tawnin, amailam hun ding thute ahi zongin, a theih nop khat peuh dot nopna tawh dawi nasepna sungah a kitun uh hi.\nHih bang lampi i tot ding Pasian in a deih lohna hong tella mahmah khin hi. Pasian phal lohpi-a i mailam hun ding i theih nopna in Pasian’ muanna kiam sak hi. Tua ciangin, Satan hong pai in, i mailam hun ding thu leh a beisa thute dong dingin sikha hopihna ah i va lut ding hong hanthawn hi. A beisa thute maan taka hong gen theih manin, mailam hun ding thute zongh gen thei in teh cih upna hong nei-sak hi. Satan in khang tampi sung hih thu tawh kisai- in nasia takin sem ngei khina, tua bang ahih ciang tua bang piang thei cih bulphuh in i mailam ding thu tawm a kician takin hong gen thei mah hi. Tua bangin mi tampi hong khem a, ama huang sungah thong hong kia-sak hi.\nSaul kianga dawi ii genkhiat thuin genkholhna leh taaina ahih tei hangin, Saul kisikkik nading hi lo-in, siatna ah a tun baih theihteih nading ahi zaw hi. Dawi ngimna peuhmah in mite kisiat nading vive ahi hi.Mite in Pasian thukham awlmawh lo-in, paam paih in, a hoih lo, a kihhuai theithei gamtatna a neih nadingun, dawi in a tawsawn niloh hi. Dawi hopihna upna in sihna, mawhna, thukhenna, daan piakna cihte omlo hi ci-in hilha, mihingte in a mawh theilo Pasian leh dawite kikalah om hi cih upna nei sak hi. Thukham omlo-in, i duh i deih lian penpen in thukham hi ci uh-a, bang bang i gamtat hangin kuamah’n hong saipih theilo hi, cih upna a nei-sak hi. Dawi hopihna biakna sunga lutte in mawhna pen mawhna bangin a mu nawn kei uh hi. A cinglo, mawh baangsa i hih baanah, kihhuai semsema, Pasian mai-ah a deihhuai nawnlo, a kihhuai, deihtaak cing zo nawnlo, siatna thuak ding bek ih hih ding Satan deihna bulpi hi. Tua hi-a, i lungsim sungah a hoihlo ngaihsutna khat hong luut ciangin, i picinsak baih theihtheih nadingin Satan kitaaklah mahmah hi.\nSatan in Canaan gam pen ama gam hisak den nuam hi. Ahih hangin, Israelte’n a luah uh ciangin, Pasian thukham pen gamsung thukham in nei uh-a, tua ahih manin Satan in Israelte muhdah theih tawpin mudah-a, a kisiat nading vive uh a vaihawm hi. A dawipihte sawlin, Israelte gamah milim biakna omsak a, milim biakna mawhna hangin teeltuam mite Gam ciam pan mun tuamtuamah a kikhen keek uh hi. Israelte a kikhen keek ding deihin a sep theih tawpin a sem hi. A miten a thukhamte a zuih theih nadingun Pasian in a mite hih leitung kihhuainate lak pan a pai khiatpih hi.\nTaanglai Israelte tunga a gen bangin Topa in tu huna, a mite kiangah zong hong gen ahi hi. “ Aisaan siamte, dawite, dawi lawm neite zuan kei unla, pawlbawl kei un,” “tuate Topa in kih hi” Siam.19:31, Thuhilhkikna 18:12.\n1. Andreasen, Niels-Erik A. “Death: Origin, Nature, and Final Eradication,” Handbook ofSeventh-day Adventist Theology, ed. Raoul Dederen ( Hagerstown: MD. Review and Herald, 2000 )\n2. Goldingay, John. Old Testament Theology, 2 vols: ( Downers Grove, IL: Inter-Varsity Press, 2003).\n3. Kent, Grenville J.R. “Did the medium at En-Dor really bring forth Samuel?” Interpreting Scripture Bible Questions and Answers, ed. Gerhard PfanfI ( Hagerstown: MD. Review and Herald, 2010).\n4. White, Ellen G. Patriarchs and Prophets . Pacific Press Publishing Association, Mountain View, California,1917.\nSource: MUCnews, July-Sept(2019)


url: =Nuntakna lamlak – 3 ~ T. Sawm Lian :: ZOMI DAILY\nposted on 27 March 2017 at 3:00 am Lomkholna: Article, Sawmlian\nNAUPANGTE SIAT THEIHNA :: A thupi lo a i ngaihsutte pen a thupi lo taktak zong hi lo, a thupina i theihloh man hi thei hi. ‘Ngaihsut taak kei,’ ‘thupi kei lua’ i cihte hangin bawlphat theihloh siatna lian hong tung thei hi. Mi a pilna leh siamna a san semsem leh naupang kep a kisapna, a manphatna leh mailam huna haksatna tung ding tampi a vengsak ahihna thei uh a, khuasunga khahzau gawp lauhuaina phawk uh hi. Naupangte gitloh theihna pawlkhat en dih ni:\n1. Innkuansung nuntakzia (family environment) : Naupang in nuntak khuasakzia, pau leh a kisam khempeuh a sin masakna penpenin innkuan sung pan ahi hi. A innkuanpihte in a sinsakna bangbang pen ahi ding mah sa khin pah hi. A pau theih cilin kam hoih lo tuamtuam a kisinsak leh tuate zang paisuak hi. Zu zuakna inn pana khangkhiate in teengta kineihna na lengah zu zuakin pang pah uh a, Pasian thu tawh a kimakaihte in innkuan thunget khopna khawng nei pah uh hi.\n2. Nek le tak haksatna (economic problems) : Nek le dawn, sum le pai haksat luatna hangin mi tampi kisia hi. Nu leh pate in tate tungah zawnna (poverty) pen a sia lama zat hetloh ding sinsak kisam hi. Mi pawlkhat sum le pai neihloh manin amau pumpi mahmah a zuak, ahih kei leh Pasian leh kumpi’ deihloh zatui zaha, khamtheih guihtheih a zuak peuh om thei hi. Ei neih tawh kituak a gamtat sinsak a, neih phakloh leh ei dinmun tawh kituak lopi a nuntak sawm lo ding leh, mi lakah maizumna a zang lo a, nasep kuhkalna a zang dingin hilh kisam hi.\n3. Nu leh pate lametna lian lua (high perental expectation) : Nu leh pa pawlkhat in a tate tungah lametna nei lian lua uh ahih manin a tate un siat lawh hi. Mihing siatna tampi lakah hi pen kihel hi. Tate hih theih leh lungsimin a zawh, amau kingapna ngaihsutpih lo a, tua bangin omin, tua sinin, tua semin, tua laiah ….. ciin nu leh pa pawlkhat in amau hoihsak leh lunggulh teng a tate uh hihsak sawm thei uh hi. Mi khat pen a lunglut lam leh a siamna lam ngaihsun loin a nu leh pa in engineer hi dingin deih uh hi. A pate thu mangin haksa sa pipi in engineer sinin sangah kah a, a sangkah/laisim cimtak lua, zo lo kisa lua mahmah ahih manin a sinlai a zawh main amah leh amah kithat hi. A lawmpa in bel sinzo sam hi. Ahih hangin a laisim a zawh ciangin ama lunglut lam manzaih (photographer) nna mah sem ahih manin a engineer sin pen bangmah a khiatna om lo hi.\n4. Veng le paam hoih lo (bad neighbourhood) : I mit a i muh leh i bil a i zak mun/nawhte in i ngaihsutna-ah lianpi in nna sem hi. Mihing ginat leh ginatloh pen kim le pam, veng le pamte hang zong hi thei hi. Zu khamkham a kimuhdenna munah teeng leng naupangte in zukham pen mihing ngeina peuh sa thei ding uh a, zatui kisunte a kimuhden theihna munah teeng leng zatui kisut lauhhuaina naupangte in thei lo ding hi. Tua ahih manin teen nading mun teel siam pen naupangte mailum hun dingin kisam mahmah hi.\n5. Kineu ngaihsutna (inferiority complex) : Zomite lungsim sunga a lian mahmah khat pen ei le ei kineu ngaihsutna, mi hih theih hih thei lo dinga kingaihsutna om ahi hi. Zomi ulian khat in, “Kei bel kumpite in hong deihsak mana hih ka dinmuna a om ka hi kei a, ka hihna (siamna, theihna, service etc) in cit mana om thei ka hi hi” ci hi, ciin gen ngei uh hi. Mi van a gu maimai ding khawng bek a kingaihsun lo a, nu leh pate in tate lungsimah cihtakna, kuhkalna, thuakzawhna leh picinna tuh kisam hi. Naupangte lungsimah kimuanna (self confidence) a neih theih nadingin amau hih theih ding nna vaihawmsak a, sepsak hoih hi. Amah leh amah a kimuangngam lo mite in kuamah muangngam lo hi.\n6. Naak ukcip lua (over restricted) : Naupan laia ki-ukcip luate a picin uh, ahih kei leh amau thu a hong om uh ciangin nuntak siam lo uh hi. Nu leh pa pawlkhat in inn sungah a tate nopsakna lam leh a sep utte khempeuh khamcip thei uh a, tua bang mite mun dang, a nu leh pate kiang loah a om ciangin omdan siam lo uh hi. High school leh higer secondary pawlkhatah sangsiate strict lua mahmah uh a, tua pana sangnaupangte hong passed khiat uh a, college hong zop uh ciangin college life nuam sa lua uh ahih manin laisim ding zong ngaihsun lo thei uh hi.\n7. Khahzau lua (never restricted) : Hun-awl hau lua leh sepding nei lo a naupang a om uh leh siatna tawh kizom nuam mahmah hi. Vak haat lua, khua laka tam luate in gamtat siatna tuamtuam bawl baih mahmah hi. Nu leh pate in tate vakna leh a paina lam uh theihpihin, kithuahpih tam kisam hi. Kua tawh kikhawl a, a vakhiat ciang bang sem a, koi munah pai zel hiam cih pen nu leh pate in theihpih kisam hi.\nMihingte, i nu’ pum sung panin i piankhiat cilin i sia le pha theihna kibang kim hi. Tua i suahkhiat a kipanin i nu leh pate hong kepdan leh makaihdan tawh kizuiin a hoih deuh leh a sia deuh, a thumang leh a thumang lo deuh, a thuman leh a thuman lo deuh, a migi leh a migi lo cih bang ki-om hi. Kimakaih zawh mana kihoihkim ahihloh hangin, mi tamzawte siatna pen kimakaihna maanloh man, ahih kei leh kimakaihloh man ahi hi.\n~ T. Sawm Lian, Daihna Cabin 22/3/12\nPrevious: Ui photo khat hangin Russia ah pasal khatin alawmnu Acid buakin meitawh hal ~ ZD\nNext: Singapore nupa kopkhatin inn nasemnu an ngawlhcip in agihna 20kg kiamliang ~ ZD\nSuanzang AG Biakinn Meikang\nKa muhpak US Gamthu pawlkhat (13) ~ Awn Za Pau